
ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Jany Vlčkovej a členov senátu JUDr. Ondreja Krajča a JUDr. Moniky Holickej v spore žalobcu: Svetové združenie bývalých politických väzňov, Námestie Svätého Egídia 10, 058 01 Poprad, IČO: 37 796 542, proti žalovanému: Ministerstvom vnútra Slovenskej republiky, so sídlom Pribinova 2, 812 72 Bratislava, o porušení zásady rovnakého zaobchádzania a náhradu nemajetkovej ujmy, odvolaní žalobcu proti rozsudku Mestského súdu Bratislava IV zo dňa 25. apríla 2025, č.k. B1-9C/36/2021-379, takto rozhodol: Odvolací súd odvolanie žalobcu proti výroku IV., ktorým bol jeho návrh na prerušenie konania zamietnutý, o d m i e t a. Vo zvyšnej napadnutej časti rozsudok súdu prvej inštancie p o t v r d z u j e. Žalovanému nepriznáva náhradu trov odvolacieho konania. odôvodnenie: 1. Napadnutým rozsudkom súd prvej inštancie konanie v časti o zaplatenie nemajetkovej ujmy zastavil, žalobu zamietol, žalovanému voči žalobcovi nárok na náhradu trov konania nepriznal a návrh žalobcu na prerušenie konania zamietol. Poukázal na to, že žalobca žalobou doručenou súdu dňa 02.07.2021 poukazoval na porušenia zásady rovnakého zaobchádzania pri poskytovaní dotácii taxatívne vymedzeným občianskym združeniam vo vecnej pôsobnosti rozpočtovej kapitoly Ministerstva vnútra SR (Antidiskriminačná žaloba)", žaloba bola doplnená podaním žalobcu 24.09.2021 (č.l. 73 spisu). Žalobou sa domáhal vydania rozhodnutia, ktorým by súd konštatoval, že žalovaný (Ministerstvom vnútra Slovenskej republiky) upustil od porušovania zásady rovnakého zaobchádzania z dôvodu politického alebo iného zmýšľania alebo z dôvodu oznámenia kriminality alebo protispoločenskej činnosti pri poskytovaní dotácii združeniam zastupujúcich politických väzňov a zaplatil mu nemajetkovú ujmu. Žalobcom uplatňované nároky po právnej stránke posúdil podľa ust.§ 9 ods. 2, ods. 3, § 2 ods. 1, § 2a ods. 9 antidiskriminačného zákona v spojení s § 4 ods. 5, § 3a ods. 2 zákona č. 526/2010 Z. z. o poskytovaní dotácií v pôsobnosti Ministerstva vnútra Slovenskej republiky v znení neskorších predpisov a dospel k záveru, že žaloba nie dôvodná. Medzi stranami sporu nebolo sporné, že Ministerstvo vnútra SR poskytuje dotácie podľa § 3a zákona č. 526/2010 Z. z. na zabezpečenie základných podmienok pre činnosť občianskych združení, ktorých členmi sú aktívni účastníci bojov proti fašizmu, účastníci protikomunistického odboja a politickí väzni. Podľa § 2 písm. e) a f) zákona je možné poskytnúť dotáciu na podporu organizovania pietnych a spomienkových akcií pri príležitosti osláv oslobodenia Slovenskej republiky, osláv Slovenského národného povstania a osláv víťazstva nad fašizmom vrátane spomienkových akcií a stretnutí odbojových skupín a organizovania pietnych spomienkových akcií pripomínajúcich obdobie zločinov komunizmu a na podporu výskumu, archivovania a publikačnej činnosti protikomunistického odboja, boja proti totalite a zločinom komunizmu. Na základe
uvedeného zákona poskytuje ministerstvo dotáciu pre: Konfederáciu politických väzňov Slovenska (ďalej len. "KPVS"),Svetové združenie bývalých politických väzňov (ďalej len "SZBPV"), Politických väzňov Zväz protikomunistického odboja III. odboj (ďalej len "PV ZPO") na financovanie zabezpečenia materiálno-technických podmienok pri organizovaní pietnych spomienkových akcií, publikačnú, edičnú, dokumentačnú a archivačnú činnosť, mzdové výdavky, hospodársko-správne výdavky. Nebolo medzi stranami sporné, že podľa § 4 ods. 5 zákona č. 526/2010 Z. z. na poskytnutie dotácie nie je právny nárok. Poskytnúť príspevok je Ministerstvo vnútra povinné len SZPB, teda nie žalobcovi. Žalobcovi mala byť bez uvedenia dôvodu dotácia za rok 2021 znížená o polovicu sumy poskytnutej v roku 2020 na sumu 4 000 eur, čo je 20-násobne nižšia suma aká bola poskytnutá KPVS. Mal za preukázané, že žalovaný nepostupuje pri prideľovaní dotácii svojvoľne, no pri návrhu výšky dotácie a príspevku pre uvedené občianske združenia sa prihliada na počet členov, počet pietnych a spomienkových akcií a primerane k tomu sa prihliada aj na výšku hospodárskych správnych výdavkov. (Uvedené informácie boli žalovaným čerpané zo žiadostí o dotáciu.) Konečné rozhodnutie o výške poskytnutia dotácie a poskytnutí príspevku je plne v kompetencii ministra vnútra. Z nesporných tvrdení strán sporu vyplynulo, že aktívnych účastníkov bojov proti fašizmu reprezentuje jedno občianske združenie - SZPB a účastníkov protikomunistického odboja a politických väzňov 3 občianske združenia - PV ZPO, KPVS a SZBPV. Táto skutočnosť sa zjavne prejavila, aj na výške poskytovaných dotácií a príspevku. V tejto súvislosti poukázal na prehľad žalovaného pre roky 2021 až 2023 z ktorého vyplývalo, čo žalovaný zohľadnil pri poskytovaní dotácií. Z uvedeného vyplývalo, že jednotlivé občianske združenia majú rozdielny počet členov, rozdielny počet aktivít a tiež rozdielne finančné požiadavky, preto poskytnúť dotáciu a príspevok v rovnakej výške uvedeným občianskym združeniam by bolo zrejme nie úplne správne. Ak žalobca tvrdil, že systém, ktorý má žalovaný nastavený je nespravodlivý a diskriminačný resp. napáda samotný systém prerozdeľovania tohto príspevku, na ktorý ani nie je právny nárok, je možné len skonštatovať, že je síce legitímne, že žalobca nemusí s výškou poskytnutého príspevku súhlasiť, nezakladá to však zároveň diskriminačné konanie žalovaného. Tvrdenie žalobcu, že pokiaľ nemá združenie vhodné politické prepojenia a krytie dotáciu v žiadanej výške nikdy neodstane v konaní nebolo preukázané, napokon žalobca sa nemôže domáhať, aby výška jemu priznanej dotácie bola rovnaká, ako voči iným subjektom, ak sú stanovené kritéria, ktoré poskytovateľ zohľadňuje. Nie je sporné, že žalobca príspevok dostáva, je však oveľa nižší ako príspevok iných združení, pričom však i neposkytnutie príspevku by zo strany žalovaného nepredstavovali nezákonný postup. Žalovaný má systém, ako postupoval pri poskytovaní dotácií, a aj keď sa s týmto postupom žalobca nestotožňuje nešlo o svojvoľný a ničím neodôvodnený postup. Žalovaný pri návrhu výšky dotácie a príspevku pre uvedené občianske združenia Ministerstvo vnútra SR prihliada na počet členov, počet pietnych a spomienkových akcií a primerane k tomu prihliada aj na výšku hospodárskych správnych výdavkov a to v súlade so zákonom č. 526/2010 Z. z. podľa ktorého sa dotácia môže poskytnúť len na zabezpečenie základných podmienok pre činnosť občianskych združení, ktorých členmi sú aktívni účastníci bojov proti fašizmu, účastníci protikomunistického odboja a politickí väzni, na podporu organizovania pietnych a spomienkových akcií pri príležitosti osláv oslobodenia Slovenskej republiky, osláv Slovenského národného povstania a osláv víťazstva nad fašizmom vrátane spomienkových akcií a stretnutí odbojových skupín a organizovania pietnych spomienkových akcií pripomínajúcich obdobie zločinov komunizmu a na podporu výskumu, archivovania a publikačnej činnosti protikomunistického odboja, boja proti totalite a zločinom komunizmu. Potrebné údaje pri rozhodovaní o výške dotácie čerpá žalovaný z predložených projektov. Výška dotácie a príspevku tiež závisí, ako už bolo uvedené, od možností štátneho rozpočtu na príslušný kalendárny rok. Až po rozhodnutí ministra vnútra o poskytnutí dotácie a oznámení výšky dotácie a príspevku občianskym združeniam, ktorá je obvykle menšia, ako požadovaná dotácia a príspevok si občianske združenia primerane upravia svoje aktivity, ktoré sa premietnu do prílohy k zmluve o poskytnutí dotácie a príspevku. Poukázal na to, že podľa § 4 ods. 5 zákona č. 526/2010 Z. z. na poskytnutie dotácie nie je právny nárok a poskytnutie dotácie a jej výška závisí od možností štátneho rozpočtu na príslušný kalendárny rok a následne rozpisu záväzných ukazovateľov na dotácie. Považoval za dôvodnú námietku žalovaného, že z antidiskriminačného zákona jednoznačne vyplýva, že diskriminácia právnickej osoby sa môže prejaviť iba vo vzťahu k jej členom (v mene ktorých koná táto právnická osoba). Žalovaný sa nemôže dopustiť diskriminovania žalobcu ako právnickej osoby, pretože dôvody diskriminácie podľa § 2 ods. 1 antidiskriminačného zákona sa môžu vzťahovať len na členov žalobcu v zmysle § 2a ods. 9 antidiskriminačného zákona. Uviedol, že žalobca na pojednávaní, ktoré sa uskutočnilo dňa 05.11.2024 uviedol: "Žalobca tvrdí, že nikdy netvrdil, že boli diskriminovaný členovia združenia, ale že je diskriminované združenie." Z vyššie uvedených skutočností jednoznačne vyplýva, že žalobca neuniesol dôkazné bremeno, týkajúce sa diskriminácie členov žalobcu. Žalobca síce vo všeobecnosti tvrdí (v záverečnej reči), že konanie žalovaného má
dopad i na bližšie neurčených členov, no neuviedol žiadne dôvody, na základe ktorých by sa dalo konštatovať, že žalovaný sa dopustil diskriminačného konania voči týmto konkrétnym členom žalobcu. Žalobca musí prioritne uniesť dôkazné bremeno týkajúce sa skutočností, z ktorých možno odvodiť, že došlo k priamej alebo nepriamej diskriminácii jeho osoby. Žalobca musí tvrdiť a zároveň aj predložiť také dôkazy (uniesť dôkazné bremeno), z ktorých možno dôvodne usúdiť, že k porušeniu zásady rovnakého zaobchádzania došlo. Súčasne musí tvrdiť, že pohnútkou diskriminačného konania je napr. jeho rasa či etnická príslušnosť (pôvod). Až následne sa presúva dôkazné bremeno na žalovanú stranu, ktorá má právo preukazovať svoje tvrdenia, že neporušila zásadu rovnakého zaobchádzania. Z tvrdení, ktoré všeobecne prezentoval žalobca, nemal za preukázane, že žalovaný s členmi žalobcu konal v rozpore so zákonom. Žalobca síce získal dotáciu/ resp. finančný príspevok na činnosť, tento však považoval za neprimerane nízky, bolo pritom nesporné, že žalobca nemusel získať žiaden príspevok/dotáciu na svoju činnosť, pričom žalovaný vedel zdôvodniť, čo pri určovaní výšky príspevku zohľadnil. Nebolo sporné, že v roku 2021 žiadal žalobca o poskytnutie dotácie vo výške 50 000 Eur, pričom chcel vydávať i periodikum. Podľa zákona č. 526/2010 Z. z. je možné poskytnúť dotáciu na podporu len takej publikačnej činnosti, ktorá mapuje protikomunistický odboj, boj proti totalite a zločinom komunizmu. Ministerstvo vnútra SR nemôže poskytovať dotácie na iné než v zákone uvedené oblasti publikačnej činnosti. Z popisu účelu dotácie vyplýva, že žalobca požiadal o dotáciu na mesačník Svedomie vo výške 20 000 eur, kde plánoval písať o kauzách, korupcii, témach čo oslovia mládež a širokú verejnosť, teda zrejme v tejto časti žiadosť žalobcu o dotáciu nebola vybavená kladne bez uvedenia dôvodu. Rovnako ak žalobca bez poskytnutia dotácie inštaloval dva pamätníky, z dotácie Ministerstva vnútra SR nie je možné financovať tzv. kapitálové výdavky, medzi ktoré patrí oprava havarijného stavu pamätníka ak o nich následne žalobca žiada, ale iba bežné výdavky v súvislosti s organizovaním pietnych spomienkových akcií, publikačnej, edičnej, dokumentačnej a archivačnej činnosti. Vo výroku IV. Zamietol ako nedôvodný návrh žalobcu z 21.01.2025, aby súd prerušil predmetné konanie. Výrok o náhrade trov konania odôvodnil zásadou úspechu v zmysle § 255 ods. 1 CSP. Vzhľadom na to, že zo spisu vyplýva, že žalovanému žiadne trovy nevznikli, v súlade s čl. 17 základných princípov CSP súd rozhodol, že žalovanému sa náhrada trov konania nepriznáva (R 72/2018, uznesenie NS SR z 28. februára 2018, sp. zn. 7 Cdo 14/2018). 2. Proti tomuto rozsudku podal v zákonom stanovenej lehote odvolanie žalobca, ktorý sa domáhal jeho zrušenia a vrátenia veci súdu prvej inštancie na ďalšie konanie z dôvodov podľa § 365 ods. 1 písm. b), d), e), f) a h) Civilného sporového poriadku, nakoľko súd nesprávne aplikoval ustanovenia antidiskriminačného zákona, najmä § 2a ods. 9 a § 9 ods. 2, keďže nezohľadnil, že diskriminácia právnickej osoby je možná aj vtedy, ak má dopad na jej členov, žalobca jednoznačne preukázal, že nízka výška dotácií znemožnila realizáciu pietnych akcií a ďalších aktivít pre členov, čím došlo k znevýhodneniu tejto skupiny, nezohľadnenie dôkazov: Súd ignoroval dôkazy o politickom vplyve na prideľovanie dotácií, dôkazy o aktivitách SZBPV (pamätníky, publikácie), ktoré sú v súlade so zákonom č. 526/2010 Z.z.. Súd nepreskúmal, či kritériá prideľovania dotácií (počet členov, akcií) boli aplikované nediskriminačne. Súd ignoroval, že MV SR poskytovalo od roku 2013 nepomerne vyššie dotácie Slovenskému zväzu protifašistických bojovníkov (SZPB) a systémovú diskrimináciu žalobcu pri prideľovaní dotácií hoci žalobca predložil preukázateľné rozdiely vo výškach dotácií (napr. v roku 2021: SZPB - 250 000 €, Konfederácia politických väzňov Slovenska (KPVS) - 80 000 €, Politickí väzni -Zväz protikomunistického odboja (PV ZPKO): 40 000 €, žalobca - 4 000 €). Tento rozdiel bol politicky motivovaný (napr. zvýšenie dotácie pre KPVS po nástupe L. V. do vlády). Súd nevykonal viaceré žalobcom navrhnuté dôkazy, ktoré boli spôsobilé preukázať diskriminačné zaobchádzanie. Súd neakceptoval dôkazy štatutára žalobcu a nevyhodnotil historické a aktuálne údaje o poskytovaných dotáciách čím obišiel podstatu antidiskriminačnej žaloby. Tento postup odporuje judikatúre Ústavného súdu (nález III. ÚS 221/2019). Súd v odôvodnení rozsudku jednostranne interpretoval dôkazy predložené žalobcom a nevyvážene akceptoval argumentáciu žalovaného bez kritického skúmania. Žalovaný predložil svoje stanovisko oneskorene (po takmer 2 rokoch), čo viedlo k neprimeranému predĺženiu konania. Súd však bez kritického posúdenia akceptoval jeho návrh na zamietnutie žaloby, čím porušil čl. 46 ods. 2 Ústavy SR. Žalobcovi nebolo včas oznámené, ktorý sudca vec prejednáva, čím došlo k porušeniu práva na zákonného sudcu. Súd nezabezpečil účinnú ochranu proti diskriminácii slabšej strany, čím konal v rozpore s judikatúrou ÚS SR a právom EÚ. Ignorovanie asymetrie síl: Súd nereagoval na zjavnú nerovnováhu medzi občianskym združením (odvolateľom) a štátnou inštitúciou (MV SR), hoci antidiskriminačný zákon (č. 365/2004 Z.z.) chráni práve slabšie strany. Zmena sudcu: Vec bola pridelená sudcovi U.. K. V. až 13.1.2023 (18 mesiacov po podaní žaloby), bez oznámenia odvolateľovi, čo porušuje čl. 48 ods. 1 Ústavy SR (právo na zákonného sudcu). Ústavný súd síce
konštatoval, že zmena súvisela s novou súdnou mapou (zákon č. 150/2022 Z.z.), no neospravedlňuje porušenie procesných pravidiel. Nečinnosť súdu: Okresný súd Bratislava I nezačal konať viac ako rok (od 25.9.2021 do 22.9.2022), čo potvrdil aj jeho predseda v ospravedlnení zo dňa 12.10.2022. Súd zamietol návrh na prerušenie konania a podanie návrhu na posúdenie ústavnosti zákona č. 487/2013 Z.z., ktorý diskriminačne uprednostňuje Slovenský zväz protifašistických bojovníkov oproti združeniam politických väzňov. Navrhol vyžiadanie správ o finančných kontrolách vykonaných odborom kontroly Úradu inšpekčnej služby združení SZPB, KPVS, PV ZPKO a SZBPV za roky 2020 - 2023, overenie počtu členov jednotlivých združení, výpoveď svedka P. M. (bývalého člena KPVS), nar. XX.X.XXXX, V. M. X, XXX XX U.. Rozhodnutie súdu je v rozpore so zásadou rovnosti strán pre porušenie princípu rovnakého zaobchádzania. Žalobca v konaní konštatoval systémovú nerovnováhu, keď súd neposudzoval argumenty a postup oboch strán rovnocenným spôsobom. Zatiaľ čo žalobca dodržal všetky procesné lehoty, žalovaný - Ministerstvo vnútra - podal vyjadrenie k žalobe až 20.4.2023, teda takmer po dvoch rokoch, čím výrazne predĺžil konanie. Napriek tomu súd bez kritického posúdenia akceptoval jeho návrh na zamietnutie žaloby ako "nevykonateľnej a nedôvodnej" a následne rozhodol v prospech žalovaného. Tento postup znevýhodnil žalobcu a porušil čl. 46 ods. 2 Ústavy SR a § 13 ods. 1 Občianskeho súdneho poriadku. Žalovaný vo vyjadrení z 20.4.2023 direktívne žiadal, aby súd jeho námietky (neprípustnosť dokazovania, nedôvodnosť žaloby) posudzoval ako predbežné otázky, a dôkazy navrhované žalobcom nevykonal. Tým by však súd obišiel podstatu antidiskriminačnej žaloby a znemožnil žalobcovi účinne preukázať tvrdené skutočnosti. Takýto postup odporuje judikatúre Ústavného súdu SR (napr. nález III. ÚS 221/2019). Súd nereagoval na zjavnú asymetriu medzi občianskym združením (žalobcom) a štátnou inštitúciou (žalovaným), hoci práve na ochranu slabších strán sa antidiskriminačný zákon č. 365/2004 Z.z. zameriava. Rozhodnutím súd fakticky umožnil žalovanému zneužiť procesné prostriedky na predĺženie konania a obmedzenie práv žalobcu, čo je v rozpore s úlohou súdu ako nestranného arbitra (pozri napr. rozsudok Súdneho dvora EU C-54/07, Feryn). Elektronickou podateľňou mala byť vec po doručení dňa 2.7.2021 pridelená zákonnému sudcovi prejednávajúcemu občianskoprávne veci o čom právny zástupca nebol súdom vyrozumený. Z tohto dôvodu žalobcovi nebolo známe meno zákonného sudcu, ktorému bola vec pridelená elektronickou podateľňou o čom mal byť súdom vyrozumený. O zmene zákonného sudcu, ku ktorej došlo dňa 13.1.2023 mal Okresný súd Bratislava I vydať uznesenie, ktoré malo byť doručené žalobcovi. Týmto postupom Okresný súd Bratislava I, spôsobil prieťahy v konaní a porušil právo sťažovateľa na spravodlivé súdne konanie a súdnu ochranu. Postupom od 2.7.2021 až do 13.1.2023 Okresný súd Bratislava I porušuje základné právo žalobcu na zákonného sudcu a samotný zákon o elektronickej podateľni. Od 2.7.2021 nebolo žalobcovi súdom oznámené meno zákonného sudcu. Žalobca dňa 26.5.2023 podal ústavnú sťažnosť pre porušenie základného práva podľa čl. 48 ods. 2 Ústavy Slovenskej republiky, každý má právo, aby sa jeho vec verejne prerokovala bez zbytočných prieťahov. Ústavný súd uznesením III. ÚS 344/2023-12 zo dňa 13.7.2023 konštatoval, že k zmene zákonného sudcu došlo po nadobudnutí účinnosti zákona č. 150/2022 Z. z. o zmene a doplnení niektorých zákonov v súvislosti s novými sídlami a obvodmi súdov (tzv. nová súdna mapa), ktorým bol v čl. VIII zmenený aj zákon č. 371/2004 Z. z. o sídlach a obvodoch súdov Slovenskej republiky. Uvedený zákon nadobudol účinnosť dňa 1.6.2023. Dňa 26.7.2025 žalobca predložil súdu vyjadrenie, návrh na zmenu petitu žaloby a návrh na dokazovanie v ktorom uviedol, že vyjadrenie žalovaného z 20.4.2024 k žalobe je tendenčné a účelové so zjavným zámerom nariaďovať súdu ďalší postup, čo jednoznačne potvrdzuje vyjadrenie žalovaného, ktorý ako uvádza, považuje za neúčelné a nehospodárne, aby súd vo veci vykonal ďalšie dokazovanie predtým ako sa vysporiada s námietkami žalovaného. Vyjadrenia žalovaného potvrdzujú, že vykonanie dokazovania, ktoré navrhuje žalobca je pre žalovaného krajne nežiaduce, pretože by dokázalo spolitizovanie činnosti Ministerstva vnútra a svojvoľný postup jednotlivých ministrov vnútra od roku 1990 až do súčasnosti. Napriek tomu, že združenie odhalilo 6 pamätníkov a vydalo viacero publikácii, MV SR sa pre zásadové postoje združenia k otázke zločinov komunizmu a vplyvu bývalých starých štruktúr a ich potomkov v politike k združeniu správa ako k ideologickému nepriateľovi a najradšej by činnosť SZBPV zakázalo tak ako to urobilo Ministerstvo vnútra v čase normalizácie, ktoré zakázalo činnosť právneho predchodcu SZBPV. Žalovaný evidentne snaží zasahovať do nezávislosti súdu takým spôsobom, aby nepripustil dokazovanie a žaloba bola odmietnutá ešte pred vykonaním týchto dôkazov, resp. aby sa súd týmito dôkazmi nezaoberal. Žalovaný sa nevyjadril k skutočnosti, že podstatou žaloby je diskriminácia účastníkov protikomunistického odboja a politických väzňov združených od roku 1990 do roku 1999 v občianskom združení Konfederácie politických väzňov Slovenska (KPVS) v porovnaní s účastníkmi Slovenského zväzu protifašistických bojovníkov (SZPB), ktorý bol do novembra 1989 príveskom komunistického režimu a aktívne sa podieľal na potláčaní základných ľudských práv a slobôd. Týmto je spochybnené smerovanie Slovenskej
republiky po novembri 1989, ktorá sa ako členský štát EÚ hlási k demokratickým hodnotám a na jednej strane formálne odsudzuje zločiny totalitných režimov pričom ministerstvo vnútra SR diskriminuje obete týchto zločinov združené v občianskych združeniach KPVS, PV ZPKO a SZBPV. Rovnako sa žalovaný nevyjadril ku skutočnostiam, že z dôvodu spolitizovania činnosti KPVS, ktorého vtedajší predseda L.. L. P. na sneme vyjadril podporu všetkých politických väzňov mečiarovmu HZDS došlo k rozdeleniu združenia a vzniku obnovenej KPVS, ktorej členom predsedníctva sa stal súčasný predseda SZBPV I. V.. Predsedom novovzniknutého združenia s pôvodným názvom KPVS bol v rokoch 2002-2003 bývalý minister vnútra G. P.. I. V. ako bývalý člen predsedníctva KPVS, ktorý bol v tom čase blízkym spolupracovníkom osobného priateľa G. P. v tom čase poslanca NR SR I. L., mal prístup k informáciám a preto je mu dobre známe ako sa poskytovali dotácie rezortom MV SR. Prvoradé boli vždy kontakty a politické prepojenia a táto prax sa nezmenila. Potvrdzuje to skutočnosť, že v čase kedy bolo vo vláde HZDS mala KPVS vyššiu dotáciu ako SZPB pretože poslancami za HZDS boli členovia KPVS R. Z. a W. K.. V čase kedy bol poslancom NR SR E. E. za SNS, ktorá bola koaličným partnerom Smeru-SD malo zase združenie PV ZPKO vyššiu dotáciu ako obnovená KPVS a po zmene vlády po voľbách v roku 2020, kedy bol ministrom vlády člen KPVS L. V., sa to otočilo a najvyššiu dotáciu dostala obnovená KPVS zatiaľ čo združeniam PV ZPKO a SZBPV minister vnútra U. znížil dotáciu o polovicu. Uvedené skutočnosti jednoznačne potvrdzujú. Že dotácie sa prideľujú výlučne na základe politických prepojení pričom zákon č. 526/2010 Z.z. je len formálny. Združenie od registrácie v roku 2001 opakovane neúspešne žiadalo MV SR o poskytovanie dotácie na činnosť aká je poskytovaná združeniam SZPB, KPVS a PV ZPKO. V čase kedy združeniu nebola poskytovaná dotácia, v roku 2002 odhalilo v Poprade v súčasnosti na Slovensku jediný Pamätník obetiam okupácie 21. augusta 1968 s uvedením štatistiky obetí v rámci bývalého Československa a v roku 2004 združenie dalo exhumovať a previesť z Rakúska na Slovensko telesné pozostatky dvoch obetí usmrtených v roku 1980 na hraniciach s Rakúskom a uložilo ich pri Pamätníku usmrtených na hraniciach v r. 1948-1989 na cintoríne v Kežmarku. Až v roku 2006 bolo na základe rozhodnutia bývalého ministra vnútra X. P. združenie zaradené medzi občianske združenia, ktorým je poskytovaná dotácia. Rovnako účelové a špekulatívne je tvrdenie žalovaného uvedené kde žalovaný uvádza, že je nevyhnutné žalobu voči žalovanému zamietnuť z dôvodu vady žaloby a jej nevykonateľnosti. Dôvodom k tomu má byť preukázanie diskriminácie jednotlivých členov právnickej osoby. Žalovaný, ignoruje skutočnosť, že pri znížení dotácie na likvidačnú sumu 4 000 eur je diskriminovaných princípom kolektívnej viny všetkých takmer 1000 členov združenia. Pre nedostatok financií boli zrušené viaceré pietne akcie a členovia združenia často vo vysokom veku sa nemohli stretávať. Z tých istých finančných dôvodov združenie nemôže vydávať časopis pre členov združenia. Mnohí z nich počas troch rokov poskytovania likvidačnej dotácie zomreli. Piati členovia ako dôchodcovia pracovali na dohodu o pracovnej činnosti. Po znížení dotácie museli byť dohody o pracovnej činnosti zrušené. Ako potvrdzuje záznam z rokovania na základe poslaneckého prieskumu vykonaného poslancom NR SR M. Č. zo dňa 18.3.2021, podľa vyjadrenia bývalého Generálneho riaditeľa Sekcie verejnej správy MV SR C.. R. L. sa ako jediné z troch združení meno združenia výslovne spája s menom štatutára I. V., s čím má ministerstvo problém pre politickú motiváciu aktivít združenia. Poukázal na duplicitu zákona č. 526/2010 Z.z. a zákona č. 487/2013 Z. z. pretože oba zákony riešia poskytovanie dotácii na podporu organizovania pietnych a spomienkových akcií pri príležitosti osláv oslobodenia Slovenskej republiky, osláv Slovenského národného povstania a osláv víťazstva nad fašizmom. Dotácia podľa zákona č. 526/2010 Z.z. by teda logicky mala byť poskytovaná aj Slovenskému zväzu protifašistických bojovníkov, ktorý združuje ako členov aktívnych účastníkov bojov proti fašizmu. Žalovaný pritom neberie v úvahu, že združenia PV ZPKO a KPVS ako je zistiteľné, neuskutočňujú žiadne spomienkové akcie pri príležitosti osláv oslobodenia Slovenskej republiky, osláv Slovenského národného povstania a osláv víťazstva nad fašizmom a ani sa nezúčastňujú osláv SNP v Banskej Bystrici. Je preukázateľné, že žalovaný nekoná podľa zákona č. 526/2010 Z.z. a paradoxne pri poskytovaní dotácii diskriminuje združenie, ktorého aktivity sú v súlade s týmto zákonom, pretože jediným združením, ktorého členmi boli medzičasom už zosnulí účastníci protifašistického odboja a v súčasnosti ich rodinní príslušníci a ktoré uskutočňuje spomienkové akcie pri príležitosti osláv oslobodenia Slovenskej republiky, osláv Slovenského národného povstania a osláv víťazstva nad fašizmom je Svetové združenie bývalých politických väzňov, ktoré odhalilo v Poprade na zimnom štadióne pamätník účastníkovi boja za národné oslobodenie hokejistovi R. V. v roku 2016. Účasť na odhalení odmietlo združenie PV ZPKO s odôvodnením, že sa nezúčastní na odhaľovaní pamätných tabúľ prisluhovačom komunistického teroru za akých považuje aj R. V. pre jeho účasť v SNP. Svetové združenie bývalých politických väzňov sa ako jediné pravidelne zúčastňuje na oslavách SNP v Banskej Bystrici čo potvrdzuje webová stránka združenia. Ministerstvo vnútra pritom neberie v úvahu, že v rozpore so zákonom č. 526/2010 Z.z. združenie PV ZPKO, nielenže nevykonáva žiadne aktivity na podporu organizovania pietnych
a spomienkových akcií pri príležitosti osláv oslobodenia Slovenskej republiky, osláv Slovenského národného povstania a osláv víťazstva nad fašizmom ale naopak Slovenské národné povstanie nazýva Slovenskou národnou pohromou, čo potvrdzuje fotografia predsedu PV ZPKO s týmto názvom, ktorá bola predložená súdu. Žalovaný, ktorý do volieb v roku 2020 poskytoval najvyššiu dotáciu podľa zákona č. 526/2010 Z.z. združeniu PV ZPKO rovnako nezohľadňuje, že toto združenie dlhodobo a systematicky spochybňuje boj za národné oslobodenie a SNP, čo označuje ako útok proti vlastnému štátu. Potvrdzujú to viaceré články uverejnené v časopise PV ZPKO Svedectvo a najnovšie aj vydanie publikácie "Partizánska vražda v Rajeckej doline", kde je uvedený ako zodpovedný redaktor historik U. G., ktorého prepustil z ÚPN bývalý predseda Správnej rady D. M.Ň. pre relativizovanie obdobia Slovenského štátu v rokoch 1938-1945. Knihu vydalo PV ZPKO v roku 2022. U. G., ktorý je prispievateľom do časopisu Svedectvo a ktorý po prepustení z ÚPN pracoval ako asistent poslankyne za stranu Kotleba ĽS NS v pracovnom spore s ÚPN mimosúdnou dohodou dostal spolu s odstupným vyše 50 000 € z čoho zrejme zafinancoval vydanie tejto publikácie. Tvrdenie žalovaného, že podľa § 4 ods. 5 zákona č. 526/2010 Z. z. na poskytnutie dotácie nie je právny nárok je účelové a odvolávajúce sa na všeobecnú formuláciu zákona, pretože podľa zaužívanej praxe uvedeným združeniam je každý rok po podaní žiadosti vždy poskytnutá dotácia. Doposiaľ si žiadne z uvedených združení neuplatňovalo právny nárok z dôvodu neposkytnutia dotácie. Sporná je len výška dotácia, pretože o nej rozhodoval arbitrárne minister vnútra na základe politických dôvodov a politických prepojení s vedením jednotlivých občianskych združení. Na webovej stránke Sekcie verejnej správy https://www.minv.sk/?dotacie-1 je verejne dostupný zoznamu neschválených žiadosti podľa zákona č. 526/2010 Z.z. Rovnako je zistiteľné, že jediným dôvodom pre neschválenie žiadosti je nesplnenie povinnosti priložiť k žiadosti povinné prílohy a od účinnosti zákona č. 526/2010 Z.z. sa nevyskytol ani jeden prípad neposkytnutia dotácie z odôvodnením, že na poskytnutie dotácie nie je právny nárok. Žalovaný uvádza, že Ministerstvo vnútra SR podľa § 6 ods. 3 zákona č. 487/2013 Z. z. o protifašistickom odboji, postavení a pôsobnosti Slovenského zväzu protifašistických bojovníkov (ďalej len "zákon č. 487/2013 Z. z.") poskytuje zo svojej rozpočtovej kapitoly každoročne príspevok pre SZPB na financovanie pietnych a spomienkových akcií pri príležitosti osláv oslobodenia, osláv Slovenského národného povstania a osláv víťazstva nad fašizmom, vrátane spomienkových akcií a stretnutí odbojových skupín. Poskytnúť príspevok SZPB je Ministerstvo vnútra povinné. Uvedené konštatovanie žalovaného je potvrdením diskriminácie politických väzňov voči účastníkom boja proti fašizmu a je dôvodom na legislatívne zmeny po septembrových voľbách, ktoré bude združenie iniciovať podaním návrhu vláde a poslancom NR SR. Skutočnosť, že poskytnutie príspevku SZPB je Ministerstvom vnútra povinné zatiaľ čo na poskytnutie dotácie politickým väzňom nie je podľa § 4 ods. 5 zákona č. 526/2010 Z. z. právny nárok je v rozpore so Zákonom č. 125/1996 Z. z. o nemorálnosti a protiprávnosti komunistického systému. Žalobca poukázal na uvádzaný počet členov SZPB, ktorých má byť vyše 18 000, čo však MV SR nekontroluje pretože ako uvádza nemá na to kompetencie. Na základe zistených informácii SZPB zneužíval na "nábor" nových členov, zväčša mladých ľudí, ponuku bezplatného cestovného v MHD v Bratislave, Košiciach a iných mestách, na čo žalobca upozornil Úrad inšpekčnej služby podaním zo dňa 11.3.2021. Podľa stanov SZPB môže byť členom každý občan, ktorý dosiahol vek 18 rokov a cíti sa byť antifašistom. Paradoxne ako uviedol Denník N v príspevku "Prezliekanie kabátov pokračuje tvrdia, že sú protifašistický bojovníci " najviac členov SZPB zo všetkých politických strán, ako sa pochvalne vyjadruje, má politická strana Republika, ktorá sa odčlenila a dištancovala od Kotlebovej ĽS NS, ktorá spochybňovala SNP, glorifikovala prezidenta Tisa a vojnový slovenský štát. Žalovaný má problém s politickou motiváciou aktivít Svetového združenia bývalých politických väzňov, ktoré doposiaľ nikdy neboli negatívne medializované, čo má byť dôvodom poskytovania najnižšej dotácie, nemá problém s aktivitami a činnosťou SZPB. V tejto súvislosti žalobca poukázal na zjavnú diskrimináciu občianskych združení zastupujúcich účastníkov protikomunistického odboja a politických väzňov zo strany v tom čase opozičných politických strán SMER SD a Hlas SD, ktoré opakovane podali poslanecký návrh zákona, aby štát povinne poskytoval každoročne dotáciu SZPB vo výške 500 000 a 600 000 eur navýšenú o výšku inflácie. Ako potvrdzuje prehľad výšky dotácii poskytovaných MV SR od roku 2002 -2021, za diskrimináciu účastníkov protikomunistického odboja a politických väzňov od roku 2013 sú zodpovední práve poslanci strany Smer-SD, ktorí v tom čase boli vo vláde SR, čím spochybňovali návrat Slovenskej republiky do spoločenstva európskych národov a k demokratickým hodnotám, pretože občianske združenia zastupujúce politických väzňov majú mať rovnocenné postavenie s občianskym združením Slovenských protifašistických bojovníkov, ktoré bolo privilegované aj v čase Komunistického režimu a ktoré sa stavia proti západnému a európskemu smerovaniu Slovenska, ako potvrdzuje viacero článkov uverejnených v slovenských médiách. Žalovaný predložil súdu zavádzajúce tvrdenia keď s odvolávaním sa na vestník z roku 2015 uvádza, že pri návrhu výšky dotácie a príspevku pre uvedené občianske združenia sa prihliada na počet členov, počet
pietnych a spomienkových akcií a primerane k tomu sa prihliada aj na výšku hospodárskych správnych výdavkov. (Uvedené informácie sú čerpané zo žiadostí o dotáciu.) Ako potvrdzuje odpoveď vtedajšieho Generálneho riaditeľa Sekcie verejnej správy C.. R. L. na žiadosť o zmenu systému poskytovania dotácii zo dňa 7.11.2022, "Pri prideľovaní finančných prostriedkov pre jednotlivé občianske združenia, ktorých členmi sú účastníci protikomunistického odboja a politickí väzni sa 75% prihliada na kvalitu projektu, 15 % na počet členov občianskeho združenia a 10% na mzdové a prevádzkové náklady". Z uvedeného jednoznačne vyplýva, že uvádzanie počtu členov žalovaným nie je najdôležitejším kritériom. Počet členov KPVS a ZPKO uvádzaný žalovaným je sporný, pretože tieto združenia uvádzajú údaje, nezodpovedajúce skutočnosti a počtu úmrtí prestárlych členov. Žalobca poukazoval v žiadosti o zmenu systému poskytovanie dotácii zo dňa 7.11.2022 v ktorej okrem finančnej kontroly navrhoval aj kontrolu hodnovernosti počtu členov. Odvolávanie sa žalovaného, že dôvodom najnižšej dotácie pre SZBPV je nízky počet pietnych a spomienkových akcií je účelové. Hoci by bol projekt najkvalitnejší v porovnaní s projektmi KPVS a PV ZPKO, MV SR ho nikdy neakceptovalo a vždy bolo žalobcovi telefonicky oznámené, že dotácia v požadovanej výške poskytnutá nebude. Z tohto dôvodu sa musel znížiť plánovaný počet akcii a obmedziť činnosť združenia. To je skutočný dôvod prečo sa v žalobcom súdu predloženej tabuľke uvádza, že SZBPV má najnižší počet pietnych a spomienkových akcií. Je logické, že počet aktivít je priamo úmerný výške dotácie. Žalovaný účelovo ako hlavné kritéria pre poskytnutie dotácie uvádza len počet členov a počet akcii. Je mu pri tom známe, ako potvrdzuje internetová encyklopédia https://sk.wikipedia.org/wiki/Svetove združenie bývalých politických väzňov, že SZBPV zo zbierok inštalovalo 6 pamätníkov a vydalo 7 publikácii. Tvrdenie žalovaného, že aktívnych účastníkov bojov proti fašizmu reprezentuje jedno občianske združenie - SZPB a účastníkov protikomunistického odboja a politických väzňov 3 občianske združenia - PV ZPO, KPVS a SZBPV, čo sa samozrejme prejaví aj na výške poskytovaných dotácií a príspevku je účelové, pretože do roku 2012 sa poskytovali dotácie pre tieto tri združenia v zhruba rovnakej výške ako združeniu Slovenský zväz protifašistických bojovníkov. Na opakované návrhy Svetového združenia bývalých politických väzňov na zjednotenie do spoločnej organizácie paradoxne PV ZPKO a KPVS protiargumentujú tým, že MV SR by im ešte viac znížilo dotáciu. Tvrdenie žalovaného, že jednotlivé občianske združenia majú rozdielny počet členov, rozdielny počet aktivít a tiež rozdielne finančné požiadavky, preto poskytnúť dotáciu a príspevok v rovnakej výške uvedeným občianskym združeniam by bolo nezmyselné, nelogické, nespravodlivé a nemalo oporu v zákone, je zjavne zavádzajúce. Rovnako zavádzajúce sú tvrdenia žalovaného, že Ministerstvo vnútra SR nemôže a dôrazne odmieta poskytovať dotácie na politické aktivity občianskych združení, pričom je zistiteľné, že nikto z členov SZBPV nekandidoval od roku 2012 a ani v súčasnosti nekandiduje za žiadnu politickú stranu na rozdiel od členov PV ZPKO, kedy šéfredaktorka časopisu Svedectvo W. K. kandidovala za stranu Kotleba ĽSNS, podpredseda PV ZPKO E. E. kandidoval za stranu Republika a bývalý zastupujúci predseda KPVS V. V. kandidoval do NR SR v roku 2020 za KDH. Žalovaný dokonca označil snahu združenia o poskytovanie dotácii na základe zákona a princípu spravodlivosti za politický nátlak, ktorému podľa jeho vyjadrenia odolala sekcia verejnej správy MV SR, čo žalovaný označil ako pokus zvýšiť dotáciu pre jedno z občianskych združení. Aktivity štatutára združenia I. V., ktorého meno je spájané s názvom združenia potvrdzujú, že medzi tieto oznámenia bez akýchkoľvek pochybností patria aj oznámenia o zakrývaní zločinov komunizmu, ktoré sú podľa zákona č. 125/1996 Z. z. o nemorálnosti a protiprávnosti komunistického systému nepremlčateľné. Je dokázateľné, že zmýšľanie členov Svetového združenia bývalých politických väzňov a názory na politický vývoj po novembri 1989 sú iné ako zmýšľanie predstaviteľov MV SR od roku 1990 do roku 2021. Ako potvrdzujú desiatky odmietnutých podaní vo veci zločinov komunizmu a ekonomickej korupčnej trestnej činnosti podaných v mene združenia pre žalovaného je nežiaduce, aby združenie zastupujúce účastníkov protikomunistického odboja a politických väzňov podávalo oznámenia o kriminálnej a protispoločenskej činnosti. Dňa 21.1.2025 žalobca podal súdu návrh na prerušenie konania a podanie návrhu na začatie konania o súlade právnych predpisov podľa čl. 125 ods. 1 písm. b), čl. 125 ods. 2 a čl. 130 ods. 1 písm. d) Ústavy Slovenskej republiky. Dôvodom podania návrhu je nesúlad ustanovenia § 6 ods. 3 a ods. 4 Zákona č. 487/2013 Z.z., o protifašistickom odboji, postavení a pôsobnosti Slovenského zväzu protifašistických bojovníkov, Národnej rady Slovenskej republiky s ustanovením § 4 ods. 5 zákona č. 526/2010 o poskytovaní dotácií v pôsobnosti Ministerstva vnútra Slovenskej republiky ako aj nesúladu s ustanoveniami § 2 ods. 1 a 2, § 3 zákona č. 125/1996 Z. z. o nemorálnosti a protiprávnosti komunistického systému ako aj čl. 1 od. 1 Zákona č. 338/2020 Z.z. ktorým sa mení a dopĺňa zákon Národnej rady Slovenskej republiky č. 125/1996 Z. z. V odôvodnení návrhu žalobca uviedol, že dňa 30.9.2024 sa na základe požiadania Generálneho riaditeľa Sekcie verejnej správy Ministerstva vnútra Slovenskej republiky (SVS MV SR) konalo rokovanie na Okresnom úrade v Poprade na ktorom sa zúčastnili, v tom čase Generálny riaditeľ SVS MV SR C.. L. M., za Svetové združenie bývalých
politických väzňov predseda I. V. a členka predsedníctva W. V.. Predmetom rokovania bola problematika poskytovania dotácií v nízkej výške v porovnaní s inými združeniami. Generálny riaditeľ SVS MV SR odporučil obrátiť sa so žiadosťou o zmenu legislatívy na poslancov NR SR, resp. kompetentné inštitúcie. Po konzultácii s právnikmi žalobcovi, bolo súvislosti s ustanovením § 4 ods. 5 zákona č. 526/2010 o poskytovaní dotácií v pôsobnosti Ministerstva vnútra Slovenskej republiky podľa ktorého na poskytovanie dotácie nie je právny nárok na čo sa odvoláva aj žalovaná strana v predmetnom konaní, hoci predmetom žaloby nie je odmietnutie žiadosti o dotáciu ale nízka výška dotácie, odporučené podať súdu návrh na začatie konania o súlade právnych predpisov podľa čl. 125 ods. 1 písm. b), čl. 125 ods. 2 a čl. 130 ods. 1 písm. d) Ústavy Slovenskej republiky. Konkrétne žalobca poukázal na nesúlad ustanovenia § 6 ods. 3 a ods. 4 Zákona č. 487/2013 Z.z., o protifašistickom odboji, postavení a pôsobnosti Slovenského zväzu protifašistických bojovníkov, Národnej rady Slovenskej republiky s ustanovením § 4 ods. 5 zákona č. 526/2010 Z.z. o poskytovaní dotácií v pôsobnosti Ministerstva vnútra Slovenskej republiky. Uvedené ustanovenie tým, že sa vzťahuje výlučne len na jedno občianske združenie -Slovenský zväz protifašisticky bojovníkov je zjavne diskriminačné voči ostatným združeniam, ktoré organizujú pietne spomienkové akcie pri príležitosti osláv oslobodenia Slovenskej republiky, osláv Slovenského národného povstania a osláv víťazstva nad fašizmom. Podľa uvedeného ustanovenia je Ministerstvo vnútra povinné dotáciu SZPB poskytnúť a môže mu navyše poskytnúť aj dotáciu podľa iného právneho predpisu (zákona č. 526/2010 Z.z.). Podľa ustanovenia § 4 ods. 5 zákona č. 526/2010 Z. z. pre združenia, ktoré organizujú spomienkové akcie pri príležitosti oslobodenia, SNP a akcie pripomínajúce si obete komunizmu na poskytnutie dotácie nie je právny nárok. Diskriminačný nesúlad ustanovenia § 6 ods. 3 a ods. 4 Zákona č. 487/2013 Z .z., o protifašistickom odboji, postavení a pôsobnosti Slovenského zväzu protifašistických bojovníkov s ustanovením § 4 ods. 5 zákona č. 526/2010 Z. z. je v rozpore ustanoveniami § 2 ods. 1 a 2, § 3 zákona č. 125/1996 Z. z. o nemorálnosti a protiprávnosti komunistického systému ako aj čl.1 od. 1 Zákona č. 338/2020 Z.z. ktorým sa mení a dopĺňa zákon Národnej rady Slovenskej republiky č. 125/1996 Z. z. namietal nedostatočné odôvodnenie napadnutého rozsudku, čím bolo porušené právo žalovaného na spravodlivý súdny proces, t.j. dôvod odvolania podľa ust. § 365 ods. 1 písm. b) Civilného sporového poriadku. Konajúci súd nebral do úvahy návrh žalovaného na prerušenie konania a podanie návrhu na začatie konania o súlade právnych predpisov podľa čl. 125 ods. 1 písm. b), čl. 125 ods. 2 a čl. 130 ods. 1 písm. d) Ústavy Slovenskej republiky a tento návrh zamietol, čím súd znemožnil žalobcovi uplatnenie jeho práva na spravodlivý proces. Žalobca má za to, že pre spravodlivé posúdenie veci bolo potrebné, aby o nesúlade právnych predpisov a otázke diskriminácie zákona 478/2013 Z.z. so zákonom č. 526/2010 Z.z. rozhodol Ústavný súd. Vzhľadom na uvedené žalobca považuje za nesporné, že neboli splnené procesné podmienky, súd prvej inštancie nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, konanie má inú vadu, ktorá mohla mať za následok nesprávne rozhodnutie vo veci, súd nevykonal navrhnuté dôkazy, potrebné na zistenie rozhodujúcich skutočností, dospel na základe vykonaných dôkazov k nesprávnym skutkovým zisteniam a vec nesprávne právne posúdil. 3. Žalovaný vo svojom vyjadrení k odvolaniu žalobcu uviedol, že z antidiskriminačného zákona jednoznačne vyplýva, že diskriminácia právnickej osoby sa môže prejaviť iba vo vzťahu k jej členom (v mene ktorých koná táto právnická osoba). Žalovaný sa nemôže dopustiť diskriminovania žalobcu ako právnickej osoby, pretože dôvody diskriminácie podľa § 2 ods. 1 antidiskriminačného zákona sa môžu vzťahovať len na členov žalobcu v zmysle § 2a ods. 9 antidiskriminačného zákona. Žalobca neuviedol žiadne dôvody, na základe ktorých by sa dalo konštatovať, že žalovaný sa dopustil diskriminačného konania voči členom žalobcu. Žalobca na pojednávaní, ktoré sa uskutočnilo dňa 05.11.2024 uviedol: "Žalobca tvrdí, že nikdy netvrdil, že boli diskriminovaný členovia združenia, ale že je diskriminované združenie." Z vyššie uvedených skutočností jednoznačne vyplýva, že žalobca neuniesol dôkazné bremeno, týkajúce sa diskriminácie členov žalobcu. Žalovaný v konaní preukázal, že konal v súlade so zákonom. Mal za to, že spresnenie označenia žalovaného, resp. odstránenie vád podania, spočíva v doplnení neúplných údajov o žalovanom. V žiadnom prípade však nemožno spresnením označenia žalovaného zmeniť osobu účastníka konania. Slovenská republika - Ministerstvo vnútra Slovenskej republiky nie je pasívne legitimovaným subjektom. K zmene účastníka konania môže dôjsť len na základe právneho dôvodu, či už na návrh žalobcu alebo v dôsledku právnej skutočnosti, pričom následne súd vydáva bezodkladne procesné rozhodnutie, ktoré musí byť všetkým účastníkom doručené, a je možné voči nemu podať aj opravný prostriedok, v závislosti od právneho titulu, ktorým dochádza k zmene účastníka konania. Takéto uznesenie musí nadobudnúť právoplatnosť a až týmto dňom sa stáva nový účastník účastníkom konania. V roku 2013 bol prijatý zákon č. 8/2013 Z. z., ktorým došlo k doplneniu
zákona o § 3a, v ktorom sa uvádza, že Ministerstvo vnútra Slovenskej republiky vyčleňuje z prostriedkov určených na dotácie časť určenú na zabezpečenie základných podmienok pre činnosť občianskych združení, ktorých členmi sú aktívni účastníci bojov proti fašizmu, účastníci protikomunistického odboja a politickí väzni. Na takto poskytované dotácie sa podľa § 3a ods. 2 nevzťahuje výzva a taktiež ustanovenia o vyhodnocovaní dotácií. Ako je uvedené v dôvodovej správe k § 3a zákona, k zmene došlo, nakoľko "systém poskytovania dotácií na základe výzvy je takmer nepoužiteľný vo vzťahu k špecifickým občianskym združeniam ako sú Slovenský zväz protifašistických bojovníkov, Zväz protikomunistického odboja, Konfederácia politických väzňov Slovenska a pod. V praxi ide cca o 5-6 občianskych združení, ktorých členmi sú aktívni účastníci vojnových udalostí, politickí väzni postihnutí za svoju činnosť bývalým režimom. Ide v absolútnej väčšine o starých ľudí, ktorí sa svojou činnosťou podieľajú na výskume a publikačnej činnosti o zločinoch fašizmu, o protikomunistickom odboji, vykonávajú prednáškovú a osvetovú činnosť no svojimi príjmami nie sú schopní pokryť časť nákladov súvisiacich s činnosťou združení, ktorých sú členmi". Preto sa v novele zákona navrhlo, aby bolo možné týmto združeniam poskytnúť prostriedky zo štátneho rozpočtu vo verejnom záujme bez konania o výzve. To, že Ministerstvo vnútra SR poskytuje dlhodobo každoročne dotáciu, občianskym združeniam, na základe ich žiadosti, neznamená, že dotácia je nárokovateľná. Podľa § 4 ods. 5 zákona č. 526/2010 Z. z. na poskytnutie dotácie nie je právny nárok a poskytnutie dotácie a jej výška závisí od možností štátneho rozpočtu na príslušný kalendárny rok a následne rozpisu záväzných ukazovateľov na dotácie. Navrhol rozsudok potvrdiť ako vecne správny. 4. Odvolací súd preskúmal rozsudok súdu prvej inštancie v napadnutej časti a v medziach uplatňovaných odvolacích dôvodov, ktorými je viazaný (§ 379 a § 380 ods. 1 C.s.p.), bez nariadenia odvolacieho pojednávania (§ 385 ods. 1 C.s.p. a contrario v spojení s § 219 ods. 3 C.s.p.) a viazaný skutkovým stavom tak, ako ho zistil súd prvej inštancie (§ 383 C.s.p.) dospel k záveru, že odvolanie žalobcu nie je dôvodné. 5. V preskúmavanej veci sa súd prvej inštancie zaoberal posúdením zodpovednosti žalovaného za porušenie zásady rovnakého zaobchádzania pri poskytovaní dotácií z hľadiska všetkých relevantných prostriedkov procesného útoku, ktorými žalobca preukazoval opodstatnenosť svojej žaloby a prostriedkov procesnej obrany, ktorými sa žalovaný bránil proti uplatňovanému nároku. Na jeho posúdenie si zadovážil potrebné dôkazy, ktoré vykonal zákonom predpísaným spôsobom a správne ich aj vyhodnotil. Vec posúdil správne aj po právnej stránke, keď jeho právne závery vychádzajú zo správnej aplikácie ako i výkladu právnych predpisov a odvolací súd nezistil, že by boli v rozpore so závermi vyplývajúcimi zo súdno-aplikačnej praxe. Odvolací súd sa plne stotožňuje s o záverom súdu prvej inštancie, že v danom prípade konanie v rozpore so zásadou rovnakého zaobchádzania žalovaným preukázaná nebola. Žalobca v podanom odvolaní neargumentuje skutočnosťami, ktoré by mali za následok zmenu súdom prvej inštancie zisteného skutkového stavu alebo jeho právneho hodnotenia, z konania pred súdom prvej inštancie iný, než napadnutým rozsudkom vyslovený právny záver nevyplýva. Súd prvej inštancie dôvody, pre ktoré žalobe nevyhovel v potrebnom rozsahu vysvetlil, a to nielen s poukazom na rozhodujúce skutočnosti zistené výsledkami vykonaného dokazovania, ale tiež s poukazom na prijaté právne závery, a preto ho nepovažoval odvolací súd za nepreskúmateľné. 6. Podľa § 2 ods. 1 antidiskriminačného zákona č. 365/2004 Z.z. (ADZ), dodržiavanie zásady rovnakého zaobchádzania spočíva v zákaze diskriminácie z dôvodu pohlavia, náboženského vyznania alebo viery, rasy, príslušnosti k národnosti alebo etnickej skupine, zdravotného postihnutia, veku, sexuálnej orientácie, manželského stavu a rodinného stavu, farby pleti, jazyka, politického alebo iného zmýšľania, národného alebo sociálneho pôvodu, majetku, rodu alebo iného postavenia alebo z dôvodu oznámenia kriminality alebo inej protispoločenskej činnosti. 7. Zásada rovnakého zaobchádzania je v tej najširšej a najvšeobecnejšej rovine upravená antidiskriminačným zákonom č. 365/2004 Z.z. (lex generalis), podľa ktorého sa uplatňuje len v spojení s právami osôb, ktoré sú upravené osobitnými zákonmi (lex specialis) v jednotlivých oblastiach, ktoré vymedzuje antidiskriminačný zákon. Priama diskriminácia je aktívne konanie alebo opomenutie konania niečo urobiť, ktorým niekto (diskriminujúci) znevýhodňuje inú osobu (diskriminovaný) z určitého dôvodu, ktorý je v zákone označený ako diskriminačný, a teda neprípustný, zákonom zakázaný, čiže keď niekto zaobchádza s niekým pre tento dôvod horšie ako s niekým iným, kto tento dôvod nemá, v rovnakej či porovnateľnej situácii v zákonom stanovených oblastiach, bez súčasnej existencie k tomu ospravedlniteľných dôvodov. Diskriminácia znamená vylúčenie alebo obmedzenie reálneho prístupu k
právam, k ich efektívnemu uplatňovaniu, ak s dvoma skupinami v porovnateľnej situácii je zaobchádzané odlišne na základe zakázaných diskriminačných dôvodov. Pri priamej diskriminácii je potrebné porovnať spolu aspoň dve konania či zaobchádzania, a až vo vzťahu k druhému, odlišnému - výhodnejšiemu zaobchádzaniu, možno vyhodnotiť konanie ako diskriminačné. Je potrebné preukázať, že situácia, v ktorej sa nachádza diskriminovaný, je podobná situácii osôb, s ktorými bolo lepšie zaobchádzané. Podľa judikatúry Európskeho súdu pre ľudské práva, možno za diskrimináciu považovať iba také rozdielne zaobchádzanie, ktoré nemá objektívne a rozumné zdôvodnenie, nesleduje legitímny cieľ a zároveň neexistuje primeraná proporcionalita medzi použitými prostriedkami a sledovaným cieľom. Právna úprava je koncipovaná tak, že z hľadiska diskriminácie je irelevantné, či dôvody, ktoré k nej viedli, vychádzali zo skutočnosti alebo z mylnej domnienky, teda nezáleží na tom, či diskriminovaná osoba aj v skutočnosti spĺňa určitý diskriminačný dôvod, pre ktorý je diskriminovaná alebo či ide v tomto ohľade o omyl diskriminujúceho; je nerozhodné, či ten kto sa dopustil diskriminácie si počínal úmyselne, či z nedbanlivosti. 8. Osobitosťou procesného konania o antidiskriminačných žalobách je, že dôkazné bremeno sa prenáša na diskriminujúcu osobu v štádiu, keď je dosť pravdepodobné, že zásada rovnakého zaobchádzania bola porušená, ktoré podozrenie musí diskriminujúci vyvrátiť, resp. preukázať ospravedlniteľné dôvody pre nerovnaké zaobchádzanie, čo znamená preukázanie legitímneho cieľa, teda objektívnej súvislosti medzi sledovaným cieľom a rozdielnym zaobchádzaním a prijateľne proporčný vzťah medzi rozdielnym zaobchádzaním a legitímnym cieľom (ust. § 8 ods. 1 antidiskriminačného zákona). Európsky súdny dvor vo svojej rozhodovacej činnosti uviedol, že je na žalobcovi najskôr preukázať, že na základe pravdepodobnosti skutočností možno usúdiť, že došlo k namietanému diskriminačnému konaniu a žalovaný musí; potom čo žalobca preukáže prima facie zásahu; poskytnúť objektívne zdôvodnenie namietaného rozdielneho zaobchádzania. Navrhujúca strana teda musí preukázať "na prvý pohľad" prípad diskriminácie, teda , že s ňou bolo zaobchádzané rozdielne pre niektorý z diskriminačných dôvodov. Uvedená zásada je premietnuté do § 11 ods. 2 antidiskriminačného zákona, podľa ktorého žalovaný je povinný preukázať, že neporušil zásadu rovnakého zaobchádzania, ak žalobca oznámi súdu skutočnosti, z ktorých možno dôvodne usudzovať, že k porušeniu zásady rovnakého zaobchádzania došlo. Žalobcovi preto postačuje z hľadiska splnenia svojej povinnosti tvrdenia a dôkaznej povinnosti, aby v žalobe uviedol skutočnosti, z ktorých možno na prvý pohľad (prima facie) dôvodne usudzovať porušenie zásady rovnakého zaobchádzania, a ďalej je už na žalovanom, aby preukazoval v spore, že postupom namietaným žalobcom nedošlo z jeho strany k porušeniu zásady rovnakého zaobchádzania. 9. V posudzovanej veci sa žalobca domáhal porušenia antidiskriminačného zákona v súvislosti s prideľovaním (nenárokovateľných) dotácií žalovaným. Argumentoval, že dôvodom zníženia dotácií poskytovaných žalovaným žalobcovi na základe zákona č. 526/2010 Z.z. bolo jeho politické a iné zmýšľanie, resp. oznámenie kriminality alebo inej protispoločenskej činnosti. Žiadal preto v prvom žalobnom petite určiť, že žalovaný - Ministerstvo vnútra Slovenskej republiky v rokoch 2013-2021 porušilo zásadu rovnakého zaobchádzania pri poskytovaní dotácii tým, že poskytovalo občianskemu združeniu Slovenský zväz protifašistických bojovníkov nepomerne vyššiu dotáciu ako občianskym združeniam zastupujúcich politických väzňov, Konfederácii politických väzňov Slovenska, združeniu Politickí väzni Zväz protikomunistického odboja a Svetovému združeniu bývalých československých politických väzňov od roku 2018 pod názvom Svetové združenie bývalých politických väzňov. Uložiť povinnosť, aby Ministerstvo vnútra Slovenskej republiky upustilo od porušovania zásady rovnakého zaobchádzania a poskytovalo dotácie na princípe rovnakého zaobchádzania spravodlivo v rovnakej výške tak ako tomu bolo od roku 2002 kedy poskytovalo dotácie združeniu Slovenský zväz protifašistických bojovníkov a združeniu Konfederácia politických väzňov Slovenska, ktorá od roku 1990 do roku 2000 ako jediné združenie zastupovala politických väzňov. V druhom žalobcom petite žiadal určiť, že žalovaný - Ministerstvo vnútra Slovenskej republiky v rokoch 2006-2021 porušilo zásadu rovnakého zaobchádzania pri poskytovaní dotácii tým, že poskytovalo občianskym združeniam Konfederácia politických väzňov Slovenska a združeniu Politickí väzni Zväz protikomunistického odboja nepomerne vyššiu dotáciu ako občianskemu združeniu Svetové združenie bývalých československých politických väzňov, od roku 2018 pod názvom Svetové združenie bývalých politických väzňov. Žiadal, aby Ministerstvo vnútra Slovenskej republiky bolo povinné upustiť od porušovania zásady rovnakého zaobchádzania v zmysle ustanovenia § 2 antidiskriminačného zákona bez diskriminácie z dôvodu z dôvodu oznámenia kriminality alebo inej protispoločenskej činnosti a poskytovať dotácie združeniam zastupujúcich politických väzňov na princípe rovnakého zaobchádzania spravodlivo v primeranej výške.
10. Ministerstvo vnútra SR poskytuje dotácie podľa § 3a zákona č. 526/2010 Z. z. na zabezpečenie základných podmienok pre činnosť občianskych združení, ktorých členmi sú aktívni účastníci bojov proti fašizmu, účastníci protikomunistického odboja a politickí väzni. Podľa § 2 písm. e) a f) zákona je možné poskytnúť dotáciu na podporu organizovania pietnych a spomienkových akcií pri príležitosti osláv oslobodenia Slovenskej republiky, osláv Slovenského národného povstania a osláv víťazstva nad fašizmom vrátane spomienkových akcií a stretnutí odbojových skupín a organizovania pietnych spomienkových akcií pripomínajúcich obdobie zločinov komunizmu a na podporu výskumu, archivovania a publikačnej činnosti protikomunistického odboja, boja proti totalite a zločinom komunizmu. 11. Na základe uvedeného zákona poskytuje ministerstvo dotáciu pre: Konfederáciu politických väzňov Slovenska (ďalej len. "KPVS"),Svetové združenie bývalých politických väzňov (ďalej len "SZBPV"), Politických väzňov Zväz protikomunistického odboja III. odboj (ďalej len "PV ZPO") na financovanie zabezpečenia materiálno-technických podmienok pri organizovaní pietnych spomienkových akcií, publikačnú, edičnú, dokumentačnú a archivačnú činnosť, mzdové výdavky, hospodársko-správne výdavky. Podľa § 4 ods. 5 zákona č. 526/2010 Z. z. na poskytnutie dotácie nie je právny nárok. Poskytnúť príspevok je Ministerstvo vnútra povinné len Slovenskému zväzu protifašistických bojovníkov (SZPB) na základe zákona č. 478/2013 Z.z.. 12. Vo vzťahu k prvému žalobnému petitu žalobca argumentoval, že Ministerstvo vnútra Slovenskej republiky v rokoch 2013-2021 porušilo zásadu rovnakého zaobchádzania pri poskytovaní dotácii tým, že poskytovalo občianskemu združeniu Slovenský zväz protifašistických bojovníkov nepomerne vyššiu dotáciu ako občianskym združeniam zastupujúcich politických väzňov, Konfederácii politických väzňov Slovenska, združeniu Politickí väzni Zväz protikomunistického odboja a Svetovému združeniu bývalých československých politických väzňov od roku 2018 pod názvom Svetové združenie bývalých politických väzňov. Žiadal preto uložiť povinnosť Ministerstvu vnútra Slovenskej republiky upustiť od porušovania zásady rovnakého zaobchádzania a poskytovať dotácie na princípe rovnakého zaobchádzania spravodlivo v rovnakej výške tak ako tomu bolo od roku 2002 kedy poskytovalo dotácie združeniu Slovenský zväz protifašistických bojovníkov a združeniu Konfederácia politických väzňov Slovenska, ktorá od roku 1990 do roku 2000 ako jediné združenie zastupovala politických väzňov. 13. Odvolací súd vo vzťahu k uvedenému žalobnému petitu poukazuje v prvom rade na to, že nie je možné vysloviť porušenie zásady rovnakého zaobchádzania aj voči tým občianskym združeniam bývalých politických väzňov, ktoré nie sú účastníkmi tohto konania a nie je rovnako možné uložiť žalovanému povinnosť poskytovať dotácie v rovnakej výške tak ako tomu bolo od roku 2002 kedy; ako uvádza žalobca v žalobe; boli poskytované (až do roku 2012) dotácie združeniam politických väzňov v súhrne vyššie ako Slovenskému zväz protifašistických bojovníkov. 14. V súvislosti s v poradí prvým žalobným petitom žalobca argumentoval, že po voľbách v roku 2012 a nástupe koalície vedenej politickou stranou Smer-SD bol princíp dovtedy zaužívanej parity spravodlivého rozdeľovania dotácii zásadne zmenený od roku 2013 v neprospech združení politických väzňov a Slovenskému zväzu protifašistických bojovníkov (SZPB) začala byť poskytovaná dotácia vyše dvojnásobne prevyšujúca výšku dotácie poskytovanej združeniam Konfederácia politických väzňov Slovenska (KPVS), Politickí väzni -Zväz protikomunistického odboja (ďalej len PV ZPKO) a od roku 2006 aj žalobcovi (SZBPV), čím podľa neho došlo od roku 2013 až do roku 2021 k porušeniu zásady rovnakého zaobchádzania pri poskytovaní dotácii, čo potvrdzuje skutočnosť, že napriek tomu, že združenie SZPB je kritizované zo šírenia prokomunistickej propagandy a stavia sa proti západnému a európskemu smerovaniu Slovenska, ako potvrdzuje viacero článkov uverejnených v slovenských médiách, predseda vlády Robert Fico pre časopis združenia SZPB Bojovník č. 2, ročník 2011, vyhlásil: "Zo SZPVB musíme urobiť oficiálnu súčasť štátnej politiky". 15. V tejto súvislosti žalobca neuviedol žiadny relevantný dôvod diskriminácie na strane združení bývalých politických väzňov oproti SZPB, v dôsledku ktorého mali byť znevýhodňované pri poskytovaní dotácií v rokoch 2013 až 2021 žalovaným. Samotné kritizovanie SZPB v médiách a vyjadrenie predsedu vlády nenasvedčujú porušeniu zásady rovnakého zaobchádzania. Len skutočnosť, že do roku 2012 sa poskytovali dotácie pre tri združenia politických väzňov v zhruba rovnakej výške ako SZPB nezakladá sama o sebe diskrimináciu. Zo skutkových tvrdení odôvodňujúcich v poradí prvý žalobný petit, nebolo možné dôvodne usudzovať na porušenie zásady rovnakého zaobchádzania, a preto na žalovaného
neprešla procesná povinnosť preukazovať v spore, že postupom namietaným žalobcom nedošlo z jeho strany k porušeniu zásady rovnakého zaobchádzania 16. V druhom žalobnom petite žalobca žiadal určiť, že žalovaný - Ministerstvo vnútra Slovenskej republiky v rokoch 2006-2021 porušilo zásadu rovnakého zaobchádzania pri poskytovaní dotácii tým, že poskytovalo občianskym združeniam Konfederácia politických väzňov Slovenska a združeniu Politickí väzni Zväz protikomunistického odboja nepomerne vyššiu dotáciu ako občianskemu združeniu Svetové združenie bývalých československých politických väzňov, od roku 2018 pod názvom Svetové združenie bývalých politických väzňov. Žiadal, aby Ministerstvo vnútra Slovenskej republiky bolo povinné upustiť od porušovania zásady rovnakého zaobchádzania v zmysle ustanovenia § 2 antidiskriminačného zákona bez diskriminácie z dôvodu z dôvodu oznámenia kriminality alebo inej protispoločenskej činnosti a poskytovať dotácie združeniam zastupujúcich politických väzňov na princípe rovnakého zaobchádzania spravodlivo v primeranej výške. 17. V rokoch 2006 až 2021 žalobca mal byť tak diskriminovaný pri udeľovaní nižších dotácií žalovaným oproti ostatným občianskym združeniam bývalých politických väzňov, a to Konfederácii politických väzňov Slovenska a Politickí väzni Zväz protikomunistického odboja, a to z dôvodu politického alebo iného zmýšľania, resp. oznámenia kriminality alebo inej protispoločenskej činnosti. Za nevykonateľný a neprípustný považoval odvolací súd žalobný petit v časti uloženia žalovanému poskytovať dotácie združeniam zastupujúcich bývalých politických väzňov na princípe rovnakého zaobchádzania spravodlivo v primeranej výške; právny nárok na úpravu prideľovania dotácií totiž žalobcovi z právnej úpravy týkajúcej sa poskytovania dotácií nevyplýva, bol by s ňou v hrubom rozpore a predstavoval by neprípustný zásah súdnej moci do kompetencií žalovaného. 18. V žalobe žalobca argumentoval, že je jediným združením v ktorom vo vedení nepôsobil žiadny evidovaný spolupracovník ŠtB. Uviedol, že činnosť SZBPV, ktorého politické presvedčenie a zmýšľanie je iné ako zmýšľanie riadiacich funkcionárov MV SR, je dlhodobo eliminovaná poskytovaním najnižšej dotácie, ktorá nepostačuje na chod združenia vzhľadom na rozsah vedenia agendy a účtovníctva. Následne žalobca argumentoval diskrimináciou z dôvodu oznámenia kriminality alebo protispoločenskej činnosti. Na preukázanie opodstatnenosti svojich tvrdení preložil aktivity združenia vyplývajúce z Prílohy č. 6. nasledovne: o protest združenia z roku 2003 proti zvoleniu Dobroslava Trnku za Generálneho prokurátora uverejnený na webovej stránke združenia B.P.:/..F..D..B., o podanie na Generálnu prokuratúru Otvorený list - výzva politických väzňov na zrušenie embarga spisu dodnes neobjasnenej F. M. P.W. N.", ktorý bol uverejnený na webovej stránke B.:/..F..D..B. s upozornením na zakrývanie zločinov komunizmu v príspevku "Y. V. T. P. F. K. K. M.?" F. X. M. P.. N., V. G. Č.F. Z. Š., M. V. X. Č. F. L. F. R. P. X. L. V. X. M. V. X. D. B., O. Y. X.. O. U. F., M. F. D. X. F. M. R.G. XXXX po Z., Č. O. D. Č. X. F. Y. D. X. P. N., K. K. V. F. X. X. Z.. L. Z. F. O. O.. P. X. L. F. Č.O. X. F. Y., M. P. H. P. P. ". K.: ". V. F. U. O. F., D. T. P. F., Ž. O. F. F..". B.:/..F..D..B., D. výzva na D. K. I. D. X.C. P. O. F. F. Š. B., M. X. E. XXXX D. X. E. R. Š. F. M. O. ". P. X. X. XX E. K. I. N. V. L., M.É. K. D. P. Z. X. G. Z., H. na S. F. B.:/..F..D..B. D. O. na P. Ú. zákona D. Z. K. P. D.V. R. O. Zákona D. P. P. U. Č.. XXX/XXXX K.. K..". B.:/..F..D..B. D. Z. D. X. X. O. K. D. O. T.- D. D. F.O. O. F. Z. Č. ". P. X. Č. podľa §. XXX, Z. Č. ". podľa §. XXX, Z. Č. ". Z. Č.C. podľa §. XXX R. Z. Č. ". Z. Č. podľa §. XXX Z. zákona, H. na S. F. B.:/..F..D..B., D. C. pre U. K. D. Ž.C. R. K. D. F. X. P. E. po K. C. D. X. P. R. M. O. Š. O. na G. Z. R. E. N. X. M.W. B.:/..F..D..B., D. O. F. K. V. P. X. na P. W. Y. na D. X. Y. P. M.E. B.:/..F..D..B.. 19. Vo väzbe na tieto skutočnosti žalovaný, na vyvrátenie poskytovania dotácií žalobcovi z ním tvrdeného dôvodu diskriminácie, poukázal na to, z akých kritérií, resp. podkladov vychádzal pri rozdeľovaní dotácií združeniam bývalých politických väzňov. 20. Kritéria prideľovania dotácií vyplývajú nielen z tvrdení žalovaného ale aj z jeho odpovede zo dňa 29.6.2021, podľa ktorej pri prideľovaní dotácií sa prihliada na množstvo plánovaných pietnych a spomienkových akcií, počet členov združenia a ďalšie aktivity, ktoré pomáhajú šíriť a zachovávať odkaz politických väzňove pre ďalšie generácie. Rovnako zo správy z rokovania o nízkej výške dotácie pre SZBPV poslanca NR SR M. Č. s vtedajším riaditeľom Sekcie verejnej správy Ministerstva vnútra SR R. L. zo dňa 18.3.2021 vyplýva, že pri udelení dotácie sú dôležité faktory: hospodárske a správne výdavky združenia, možnosti štátneho rozpočtu a špecifikácia žiadosti a následne sa prihliada na počet
členov združenia, rozpracované projekty (najdôležitejší ukazovateľ), publikačná činnosť, hospodárske a správne podmienky. 21. Súd prvej inštancie správne dospel k záveru, že žalovaný nepostupuje pri prideľovaní dotácii svojvoľne, keď pri návrhu výšky dotácie pre uvedené občianske združenia prihliada na počet členov, počet pietnych a spomienkových akcií a primerane k tomu sa prihliada aj na výšku hospodárskych správnych výdavkov, pričom vychádza zo žiadostí o dotáciu. Nič nenasvedčuje tomu, že by KPVS a PV ZPKO bola priznaná dotácia v plnej (požadovanej) výške - bez krátenia, teda že by bola len žalobcovi dotácia krátená oproti požadovanej sume. Z prideľovania dotácií je zjavné, že žalobcovi je poskytovaná výška dotácie úmerne počtu členov a počtu deklarovaných aktivít a že vyššie dotácie majú KPVS a PV ZPKO, ktoré združenia majú viac členov ako i aktivít. Žalovaný nemá možnosť preskúmavať pri poskytovaní dotácií reálnosť počtu členov ani zisťovať, či plánované akcie búdu aj v skutočnosti zrealizované. Žalovaný môže poskytovať dotácie výlučne na činnosti uvedené v zákone, teda na podporu organizovania pietnych a spomienkových akcií pri príležitosti osláv oslobodenia Slovenskej republiky, osláv Slovenského národného povstania a osláv víťazstva nad fašizmom vrátane spomienkových akcií a stretnutí odbojových skupín a organizovania pietnych spomienkových akcií pripomínajúcich obdobie zločinov komunizmu a na podporu výskumu, archivovania a publikačnej činnosti protikomunistického odboja, boja proti totalite a zločinom komunizmu. 22. Kritéria prideľovania dotácií považoval odvolací súd za plne legitímne, vychádzajú z účelu relevantnej právnej úpravy a ako na to správne poukázal i súd prvej inštancie, jednotlivé občianske združenia majú rozdielny počet členov, rozdielny počet aktivít a tým aj rozdielne finančné požiadavky, čo má legitímny odraz vo výške poskytnutej dotácie a v tomto ohľade sa javí ako nenáležitá požiadavka žalobcu na udeľovanie dotácií všetkým združeniam bývalých politických väzňov v rovnakej výške. Súd prvej inštancie poukázal na to, že žalobca napáda samotný systém prerozdeľovania dotácií, čo však aj podľa názoru odvolacieho súdu nezakladá diskriminačné konanie žalovaného. Výška dotácie všetkých troch občianskych združení je úmerná počtu ich členov a aktivít, a preto sa javí ako nedôvodná argumentácia žalobcu, že dôvodom nízkej dotácie je oznamovanie kriminality a protispoločenskej činnosti alebo jeho politické/iné zmýšľanie. Nič nenasvedčuje tomu, že by aktivity žalobcu deklarované v Prílohe č. 6 boli v príčinnej súvislosti so výškou udeľovaných dotácií ministrom v rokoch 2006 až 2021. Nie je zrejmá vecná ani časová súvislosť medzi aktivitami žalobcu a výškou prideľovania dotácií v jednotlivých rokoch. Tým, že žalovaný poukázal na to, že dôvodmi prideľovania dotácií v rôznej výške sú ním stanovené kritériá vo väzbe na účel dotácie, spochybňuje zásadným spôsobom tvrdenie žalobcu, že dôvodom prideľovania mu nízkej dotácie sú jeho aktivity uvádzané v Prílohe č. 6. Žalovaný tým, že poukázal na rozdielnosti počtu členov a aktivít jednotlivých združení, spochybnil aj tvrdenie žalobcu, že situácia v ktorej sa nachádza, je podobná (porovnateľná) situácii zvyšných dvoch občianskych združení, s ktorými malo byť lepšie zaobchádzané. Odvolací súd tak dospel k záveru, že nemožno za diskrimináciu považovať rozdielne zaobchádzanie pri poskytovaní dotácií žalovaným, nakoľko má objektívne a rozumné zdôvodnenie, ktorým sa sleduje legitímny cieľ. 23. V projekte na rok 2021 žiadal žalobca dotáciu 50 000 eur na financovanie vydávania časopisu zameraného na podporu vlády v boji proti dezinformáciám a proti korupcii a rovnako z odôvodnenie žiadosti o poskytnutie dotácie vyplýva zameranie časopisu ako reakcie na snahy súčasnej opozície uskutočnením referenda o predčasných voľbách, k čomu zneužíva pandémiu, zvrátiť proces obnovy právneho štátu a dekriminalizácie jeho inštitúcií. Vydávaním časopisu chcú reagovať na skutočnosť, že v NR SR pôsobí naďalej politická strana, ktorá spochybňuje SNP a glorifikuje predstaviteľov 1. slovenského štátu. Zo správy z rokovania o nízkej výške dotácie pre SZBPV poslanca NR SR M. Č. s vtedajším riaditeľom Sekcie verejnej správy Ministerstva vnútra SR R. L. zo dňa 18.3.2021 vyplýva, že výška dotácie pre žalobcu bola odôvodnená tým, že časopis len plánujú, nízky počet členov a problém, že aktivity združenia môžu byť politicky motivované. Vo väzbe na uvedené odvolací súd konštatuje, že dotácie možno poskytovať výlučne na podporu publikačnej činnosti protikomunistického odboja, boja proti totalite a zločinom komunizmu. Navyše žalobca neprispením na vydávanie časopisu nebol znevýhodnený oproti ostatným združeniam, keďže zo správy vyplýva, že v roku 2021 nebudú financovať časopis Svedectvo a ani časopisu Bojovník nedali dotáciu už v roku 2020. Pokiaľ sa žalovaný rozhodol, že nebude poskytovať dotácie pre vydávanie časopisu žalobcu vzhľadom na to, že pre negatívne medializácie nebude poskytovať dotáciu SZPB na vydávanie časopisu Bojovník a časopisu PV ZPKO Svedectvo, nemá takéto konanie znaky diskriminácie hoci sa aj negatívna medializácia nevzťahovala na aktivity SZBPV.
24. Zníženie dotácie žalobcovi na rok 2021 ministrom na 4000 eur oproti v správe zo dňa18.3.2021 navrhovaným 8000 eur nepreukazuje diskrimináciu žalobcu z dôvodu jeho aktivít, nakoľko výška dotácie oproti ostatným reflektuje jeho najnižší počet členov a akcií. 25. Ako bolo uvedené vyššie , žalovaný má na objektívnych kritériách založený systém, ako postupuje pri poskytovaní dotácií, a aj keď sa s týmto postupom žalobca nestotožňuje nešlo o svojvoľný a ničím neodôvodnený postup. Žalovaný pri návrhu výšky dotácie a príspevku pre uvedené občianske združenia prihliada na počet členov, počet pietnych a spomienkových akcií a primerane k tomu prihliada aj na výšku hospodárskych správnych výdavkov a to v súlade so zákonom č. 526/2010 Z. z. podľa ktorého sa dotácia môže poskytnúť len na zabezpečenie základných podmienok pre činnosť občianskych združení, ktorých členmi sú aktívni účastníci bojov proti fašizmu, účastníci protikomunistického odboja a politickí väzni, na podporu organizovania pietnych a spomienkových akcií pri príležitosti osláv oslobodenia Slovenskej republiky, osláv Slovenského národného povstania a osláv víťazstva nad fašizmom vrátane spomienkových akcií a stretnutí odbojových skupín a organizovania pietnych spomienkových akcií pripomínajúcich obdobie zločinov komunizmu a na podporu výskumu, archivovania a publikačnej činnosti protikomunistického odboja, boja proti totalite a zločinom komunizmu. Potrebné údaje pri rozhodovaní o výške dotácie čerpá žalovaný z predložených projektov. Výška dotácie a príspevku tiež závisí, ako už bolo uvedené, od možností štátneho rozpočtu na príslušný kalendárny rok. Hodnoverne preto nevyznieva tvrdenie žalobcu, že pohnútkou pri rozhodnutí ministra vnútra o poskytnutí dotácie sú jeho spoločenské-politické aktivity. 26. Porušenie zásady rovnakého zaobchádzania pri poskytovaní dotácii má podľa žalobcu potvrdzovať postup bývalého ministra vnútra E. U., ktorý rozhodoval o návrhu SVS MV SR v roku 2021 poskytnúť SZPB dotáciu vo výške 350 000 eur, KPVS vo výške 72 000 eur, PV ZPKO vo výške 65 000 eur a SZBPV vo výške 8 000 eur, čo potvrdzuje správa z rokovania poslanca NR SR M. Č. s riaditeľom SVS MV SR zo dňa 18.3.2021. Poskytnuté dotácie MV SR boli po posúdení ministrom vnútra však schválené vo výške pre SZPB 250 000 eur, pre KPVS 80 000 eur, pre PV ZPKO 40 000 eur a pre SZBPV 4 000 eur. Žalobca poukazoval na to, že minister vnútra zvýšil dotáciu poskytnutú v roku 2021 občianskemu združeniu KPVS, čo má potvrdzovať porušenie zásady rovnakého zaobchádzania vzhľadom na to, že členom KPVS je bývalý minister vlády SR L. V., vedený Ústavom pamäti národa, v registračných protokoloch agentúrnych a operatívnych zväzkov Štátnej bezpečnosti ako agent, registračné číslo XXXXX, krycie meno "Domovník". Podľa názoru odvolacieho súdu uprednostňovanie KPVS pri výške v roku 2021 nasvedčuje protekcii, ktorá však automaticky nezakladá sama o sebe diskrimináciu na strane žalobcu. Diskriminácia je primárne založená na znevýhodňovaní pre existenciu chráneného dôvodu. 27. V danej veci žalobca poukazuje na politické prepojenia členov občianskych združení na politické strany, na základe čoho naznačuje, že prideľovanie dotácií žalovaným je spolitizované a že výška pridelenej dotácie má väzbu aj na prepojenie občianskeho združenia na politické strany. Odvolací súd však v tejto súvislosti zastáva názor, že táto skutočnosť sama o sebe nezakladá porušenie zákonného zákazu diskriminácie. Ide o politicky motivované zvýhodňovanie určitého subjektu oproti ostatným, ktoré podľa názoru odvolacieho súdu zakladá protekciu, ktorá sama o sebe, hoci tým znevýhodňuje ostatých, nepredstavuje bez ďalšieho diskriminačné konanie. Menej priaznivé zaobchádzanie musí byť dôsledkom nedovoleného dôvodu; v prípade protekcie sa s osobou síce zaobchádza menej priaznivo ako s inou osobou v porovnateľnej situácii, ale z politického dôvodu na strane tejto inej porovnávanej osoby. Ústava SR síce v čl. 12 ods. 2 zakazuje aj zvýhodňovanie (pozitívnu diskrimináciu), konkrétne právna úprava v ADZ však s takýmto zvýhodňovaným konaním nespája vznik nároku na ochranu pred diskrimináciou. Odvolací súd tak uzatvára, že pokiaľ žalobca poukazuje na to, že princíp poskytovania dotácii bol spolitizovaný podľa toho aká vláda bola pri moci a že hlavným kritériom pre výšku poskytovanej dotácie nebol a nie je projekt ani počet členov združenia ale politické prepojenie na vedenie občianskeho združenia, uvedená skutočnosť nezakladá bez ďalšieho porušenie zásady rovnakého zaobchádzania voči žalobcovi z dôvodu ním realizovaných spoločensko-politických aktivít. 28. Porušenie zásady rovnakého zaobchádzania tak nepotvrdzuje ani skutočnosť, že predsedom KPVS bol istý čas aj samotný bývalý minister vnútra G. P., ani skutočnosť, že vedením KPVS bol poverený prednosta Okresného úradu v Bratislave, spadajúceho pod MV SR, V. V., ktorý podľa údajov z Obchodného registra SR figuruje v sedemnástich podnikateľských subjektoch. Nestačí poukázať na politické prepojenie a kontakty združení na politikov pre záver, že vo vzťahu k žalobcovi došlo k
porušeniu zásady rovnakého zaobchádzania pre jeho aktivity podporujúce smerovanie SR po novembri 1989. Nič nenasvedčuje tomu, že by ideológia prezentovaná žalobcom sa dotýkala postojov a činnosti žalovaného. 29. Pokiaľ mal žalovaný prispievať PV ZPKO a KPVS na spomienkové akcie, ktoré sa nekonali či oslavy, na ktorých sa nezúčastnili, odvolací súd poukazuje na to, že žalovaný nemá reálnu možnosť pri prideľovaní dotácií vopred overiť reálnosť deklarovaných aktivít združení. Na prešetrenie použitia priznanej dotácie slúžia kontrolné mechanizmy, ktorých zlyhávanie nezakladá samé o sebe diskrimináciu žalobcu. Pokiaľ by sa aj prideľovala dotácia na činnosti mimo rámca zákona č. 526/2010 Z.z., jeho porušovanie nie je dôvodom pre založenie diskriminačného konania žalovaného. Nedôvodné sú tak námietky žalobcu voči prideľovaniu dotácie pre PV ZPKO žalovaným na nerealizované aktivity. 30. Praktiky používané SZPB pri nábore nových členov, na ktoré v konaní poukazoval žalobca, nepovažoval odvolací súd za podstatné pre posúdenie dôvodnosti nároku, keďže žalovaný v súvislosti s udeľovaním dotácií tieto praktiky nemá možnosť preverovať a zisťovať či deklarované údaje združení o počte členov zodpovedajú skutočnosti. Bez významu sú aj tvrdenia žalobcu o diskriminácii občianskych združení zastupujúcich účastníkov protikomunistického odboja a politických väzňov zo strany opozičných politických strán SMER SD a Hlas SD vzhľadom na nimi podaný návrh zákona o každoročnej dotácii SZPB vo výške 500 000 a 600 000 eur, rovnako ako i skutočnosť o zodpovednosti poslancov strany SMER SD od roku 2013 za diskrimináciu účastníkov protikomunistického odboja a politických väzňov. 31. V konečnom dôsledku aj vyjadrenie C.. L. za Sekciu verejnej správy zo dňa 7.11.2022 potvrdzuje prideľovanie dotácií na základe počtu členov združenia, mzdových a prevádzkových nákladov a kvality projektu. V akej miere žalovaný prihliadne na jednotlivé kritériá pri prideľovaní dotácií je plne v jeho kompetencii. Konajúcemu súdu neprináleží posudzovať poskytnutie výšky dotácie vo väzbe na kvalitu projektu žalobcu, inštalovanie 6 pamätníkov a vydanie 7 publikácií. Súdu totiž neprináleží posudzovať, resp. prehodnocovať vyhodnotenie jednotlivých kritérií žalovaným pri udeľovaní dotácií združeniam bývalých politických väzňov. Rovnako je neprípustné, aby súd akokoľvek zasahoval do žalovaným zvoleného systému prideľovania dotácií a posudzoval dôležitosť jednotlivých kritérií pre poskytnutie výšky dotácie. Takýto postup by bol neprípustným zásahom do kompetencií žalovaného na úseku verejnej správy. 32. Argumenty žalobcu o tom, že zmýšľanie jeho členov a názory na politický vývoj po novembri 1989 sú iné ako zmýšľanie predstaviteľov žalovaného od roku 1990 do roku 2021, zostali len v rovine tvrdení a ani desiatky odmietnutých podaní vo veci zločinov komunizmu a ekonomickej korupčnej trestnej činnosti podaných v mene združenia nepotvrdzujú, že pre žalovaného je nežiaduce, aby združenie zastupujúce účastníkov protikomunistického odboja a politických väzňov podávalo oznámenia o kriminálnej a protispoločenskej činnosti. 33.Ani odvolací súd nepovažoval za potrebné vykonať dokazovanie výsluchom svedka - bývalého člena KPVS pána P. M. na preukázanie, že žalovaný registroval 5 dodatkov zmeny stanov, ktoré boli schválené v rozpore so stanovami KPVS. 34. V posudzovanej veci tak dospel odvolací súd k záveru, že žalovaný preukázal relevantné (vecné) dôvody prideľovania rozdielnej výšky dotácií bez súvislosti s politickým či iným zmýšľaním žalobcu či oznámenia kriminality a inej protispoločenskej činnosti. Žalovaný tak racionálne objasnil legitimitu postupu svojho konania, uviedol objektívne a ospravedlniteľné dôvody na obhájenie svojho postupu. 35. Vzhľadom na vyššie uvedené možno zhrnúť, že priznanie výšky fakultatívnej dotácie tak nebolo v danom prípade výsledkom diskriminačného prístupu žalovaného k žalobcovi z niektorého zákonom chráneného dôvodu, keď priznal žalobcovi dotáciu vo výške, ktorú považoval vo vzťahu k objektívne stanoveným kritériám za adekvátnu, a pokiaľ tieto individuálne posúdil a vyhodnotil odlišne u ostatných združení tak, že im ju priznal vo vyššej sume, nemožno dostatočne spoľahlivo usudzovať, že by sa dopustil voči žalobcovi diskriminačného konania. Právo na rovnaké zaobchádzanie v zmysle § 2 ods. 1 antidiskriminačného zákona nezahŕňa právo žalobcu na priznanie dotácie v rovnakej výške ako iným občianskym združeniam vykonávajúcich rovnakú činnosť a nemožno z uvedeného zákona vyvodiť ani povinnosť žalovaného priznať všetkým občianskym združeniam dotáciu v rovnakej výške, keď žalovaný
je oprávnený v zmysle právnej úpravy zvážiť možnosť priznania dotácie v každom prípade osobitne, vzhľadom na objektívne stanovené predpoklady. 36. Z ust. § 2a ods. 9 antidiskriminačného zákona nevyplýva, že pre založenie diskriminácie právnickej osoby postačuje, že má dopad na jej členov. K osobám vymenovaným v odseku 9 ADZ sa musia viazať dôvody, na základe ktorých je diskriminácia zakázaná. V tejto súvislosti odvolací súd zhodne so súdom prvej inštancie posúdil ako dôvodnú námietku žalovaného, že z antidiskriminačného zákona jednoznačne vyplýva, že diskriminácia právnickej osoby sa môže prejaviť iba vo vzťahu k jej členom (v mene ktorých koná táto právnická osoba) a že žalovaný sa nemôže dopustiť diskriminovania žalobcu ako právnickej osoby, pretože dôvody diskriminácie podľa § 2 ods. 1 antidiskriminačného zákona sa môžu vzťahovať len na členov žalobcu v zmysle § 2a ods. 9 antidiskriminačného zákona. Správny je tak záver súdu prvej inštancie, že v danom prípade žalobca neuniesol dôkazné bremeno týkajúce sa diskriminácie svojich členov. 37. Z § 4 ods. 2 ADZ vyplýva, že z pôsobnosti tohto zákona je vylúčená jeho pôsobnosť v oblasti práva na združovanie napr. v občianskych združeniach alebo v politických stranách. Podľa § 3 ods. 1 ADZ, každý je povinný dodržiavať zásadu rovnakého zaobchádzania v oblasti pracovnoprávnych a obdobných právnych vzťahov, sociálneho zabezpečenia, zdravotnej starostlivosti, poskytovania tovarov a služieb a vo vzdelávaní. Podľa § 3 ods. 2 ADZ, zásada rovnakého zaobchádzania podľa odseku 1 sa uplatňuje len v spojení s právami osôb ustanovenými osobitnými zákonmi. 38. Ust. § 3 ods. 1 ADZ vymedzuje osobnú a vecnú pôsobnosť ADZ. Vecná pôsobnosť je tak vymedzená pre oblasti pracovnoprávnych a obdobných právnych vzťahov, sociálneho zabezpečenia, zdravotnej starostlivosti, poskytovania tovarov a služieb a pre oblasť vzdelávania. ADZ spomedzi subjektov, na ktoré sa zákon vzťahuje, vymedzuje iba subjekty, ktoré v právnych vzťahoch spadajúcich do vecnej pôsobnosti tohto predpisu vystupujú ako povinné osoby, ktorými zákon označuje "každého". Naproti tomu oprávnenými osobami na rovnaké zaobchádzanie budú priamy účastníci právnych vzťahov, v rámci ktorých sa tieto práva realizujú. 39. Zo znenia § 3 ods. 2 ADZ vyplýva, že zásada rovnakého zaobchádzania vo vymedzených oblastiach v odseku 1 sa uplatňuje len v spojení s právami osôb ustanovenými osobitnými zákonmi, ktoré upravujú právne vzťahy (konkrétne práv a povinnosti) v oblastiach spadajúcich do vecnej pôsobnosti ADZ vymedzených v § 3 ods. 1 a bližšie konkretizovaných v §§ 5 a 6 ADZ. 40. Podľa názoru odvolacieho súdu, z uvedených ustanovení upravujúcich pôsobnosť ADZ vyplýva, že na oblasť poskytovania štátnych dotácií občianskym združeniam sa pôsobnosť zákona explicitne nevzťahuje a nejde ani v tejto súvislosti o žiadnu z oblastí pracovnoprávnych a obdobných právnych vzťahov, sociálneho zabezpečenia, zdravotnej starostlivosti, poskytovania tovarov a služieb a oblasť vzdelávania. Žalobcovi preto neprináleží dovolávať sa ochrany pred diskrimináciou na základe ADZ pokiaľ ide o oblasť prideľovania dotácií zo štátneho rozpočtu. Z uvedeného dôvodu podľa názoru odvolacieho súdu nebolo v danej veci ani možné pristúpiť k vecnému posúdeniu opodstatnenosti podanej antidiskriminačnej žaloby. Čl. 12 ods. 2 Ústavy SR upravujúci generálnu ochranu pred diskrimináciou má len deklaratórny a všeobecný charakter a nezakladá sám o sebe hmotnoprávne nároky v súvislosti s ochranou pred diskrimináciou. 41. Zákaz diskriminácie z dôvodu oznámenia kriminality alebo inej protispoločenskej činnosti bol zakotvený v § 2 ADZ prijatím zákona č. 307/2014 Z.z., o niektorých opatreniach pri oznamovaní protispoločenskej činnosti od 1.1.2015. Podľa dôvodovej správy sa zákaz diskriminácie sa navrhuje rozšíriť aj o diskrimináciu z dôvodu oznámenia protispoločenskej činnosti, čím sa zvýši právna ochrana oznamovateľov pred neoprávnenými postihmi prostredníctvom možnosti podať tzv. antidiskriminačnú žalobu s obráteným dôkazným bremenom na strane zamestnávateľa. Aj v § 9 ods. 2 ADZ bolo doplnené, že ak ide o nedodržanie zásady rovnakého zaobchádzania z dôvodu oznámenia kriminality alebo inej protispoločenskej činnosti, možno sa tiež domáhať neplatnosti právneho úkonu, ktorého účinnosť bola podľa osobitného predpisu pozastavená. Podľa názoru odvolacieho súdu sa tak ochrana pred diskrimináciou podľa ADZ z dôvodu oznámenia kriminality alebo inej protispoločenskej činnosti
týka chránených oznamovateľov podľa zákona č. 307/2014 Z.z. o niektorých opatreniach súvisiacich s oznamovaním protispoločenskej činnosti účinného od 1.1.2015, v rámci prijatia ktorého bolo pre zabezpečenie ich komplexnej ochrany novelizovať aj ADZ. 42. Z obsahu spisu vyplýva, že v súvislosti s prijatím Dodatku č. 1 k Rozvrhu práce na Okresnom súde Bratislava I na rok 2023 došlo k zmene zákonného sudcu v dôsledku prerozdelenia všetkých nevybavených vecí v odd. 9C do oddelení 9C a 15C, o ktorom boli strany oboznámené na pojednávaní dňa 5.11.2024. Podľa § 139 vyhl. č. 543/2005 Z.z. o Spravovacom a kancelárskom poriadku pre súdy, malo byť žalobcovi odovzdané potvrdenie o prijatí podania; vrátane označenie sudcu, ktorému bola vec pridelená na pri prvom úkone súdu voči nemu. Odvolací súd však v súvislosti s tvrdeniami žalobcu o oneskorenom oznámení zákonného sudcu nezistil porušenie práva žalobcu na zákonného sudcu v zmysle čl. 48 ods. 1 Ústavy SR. Zo zákona nevyplýva povinnosť vydať uznesenie o zmene zákonného sudcu a jeho doručenie žalobcovi. Nevyrozumením žalobcu o pridelení veci elektronickou podateľňou dňa 2.7.2021 nedošlo k porušeniu jeho žiadneho procesného práva ani práva na spravodlivé súdne konanie. Odvolací súd nezistil ani porušenie práva žalobcu na spravodlivý proces a ani čl. 46 ods. 2 Ústavy SR tým, že konajúci súd akceptoval návrh žalovaného na zamietnutie žaloby na základe oneskorene podaného stanoviska po takmer 2 rokoch, a ani tým, že malo dôjsť k prieťahom v konaní. 43. So zreteľom na vyššie uvedené skutočnosti odvolací súd neakceptoval argumenty na ktoré poukazoval žalobca vo svojom odvolaní, a preto rozsudok súdu prvej inštancie v napadnutej vyhovujúcej časti ako vecne správny potvrdil podľa § 387 ods. 1 C.s.p. 44. Podľa § 357 písm. n/ C.s.p. odvolanie je prípustné proti uzneseniu súd prvej inštancie o prerušení konania podľa § 162 ods. 1 písm. a/ a § 164. 45. Aj z komentára k uvedenému ustanoveniu Števček, M., Ficová, S., Baricová, J., Mäsiarkinová, S., Bajánková, J., Tomašovič, M., a kol. Civilný sporový poriadok. komentár. Praha: C.h.Beck, 2016, 1540s. vyplýva, že odvolanie je prípustné proti uzneseniu o prerušení konania z dôvodov uvedených v ust. § 357 písm. n/ C.s.p., avšak nie je prípustné proti zamietavému uzneseniu, teda ak súd návrhu na prerušenie konania nevyhovel. 46. Vzhľadom na to, že napadnutým rozsudkom súd prvej inštancie nerozhodol o prerušení konania podľa § 162 ods. 1 písm. a/ a § 164 C.s.p., ale návrh žalobcu na prerušenie konania zamietol, smeruje odvolanie žalobcu v danej veci proti výroku, proti ktorému odvolanie nie je prípustné, a preto odvolací súd odvolanie žalobcu proti výroku o zamietnutí návrhu na prerušenie konania, ako neprípustné odmietol podľa § 386 písm. c/ C.s.p. 47. O nároku na náhradu trov odvolacieho konania rozhodol odvolací súd podľa ust. § 396 ods. 1 C.s.p. v spojení s 255 ods. 1 C.s.p., podľa ktorého v odvolacom konaní úspešnému žalovanému vznikol nárok na náhradu trov odvolacieho konania v celom rozsahu. Podľa obsahu spisu žalovanému žiadne trovy nevznikli, je preto v súlade s čl. 17 základných princípov Civilného sporového poriadku, zakotvujúcim procesnú ekonómiu, rozhodnúť priamo tak, že žalovanému sa náhrada trov odvolacieho konania nepriznáva (uznesenie Najvyššieho súdu SR z 28. februára 2018 sp.zn. 7Cdo 14/2018 uverejnené pod R 72/2018 v Zbierke stanovísk NS a rozhodnutí súdov SR č. 8/2018). 48. Toto rozhodnutie bolo prijaté pomerom hlasov 3:0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak sa rozhodlo vo veci, ktorá nepatrí do právomoci súdov, ten, kto v konaní vystupoval ako strana, nemal procesnú subjektivitu, strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, v tej istej veci sa už prv právoplatne rozhodlo alebo v tej istej veci sa už prv začalo konanie, rozhodoval vylúčený sudca alebo nesprávne obsadený súd, alebo súd nesprávnym procesným postupom znemožnil strane, aby
uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C.s.p.). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, pri ktorej riešení sa odvolací súd odklonil od ustálenej rozhodovacej praxe dovolacieho súdu, ktorá v rozhodovacej praxi dovolacieho súdu ešte nebola vyriešená alebo je dovolacím súdom rozhodovaná rozdielne (§ 421 ods. 1 C.s.p.). Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 ods. 2 C.s.p.). Dovolanie podľa § 421 ods. 1 nie je prípustné, ak napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 ods. 1, 2 C.s.p.). Dovolanie len proti dôvodom rozhodnutia nie je prípustné (§ 423 C.s.p.). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 1, 2 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). Povinnosť podľa odseku 1 neplatí, ak je dovolateľom fyzická osoba, ktorá má vysokoškolské právnické vzdelanie druhého stupňa, dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, alebo ak je dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 C.s.p.). Rozsah, v akom sa rozhodnutie napáda, môže dovolateľ rozšíriť len do uplynutia lehoty na podanie dovolania (§ 430 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2026:1121204702.1 (dáta aktuálne k 14. 11. 2026). Záväzné je znenie zverejnené súdom.




